qundao/data-zh-poetry huggingface dataset:
赠丁俭卿
作者：潘德舆
朝代：清
体裁：古风

丁生十七气浩涆，权奇天骥脱羁绊。渥洼一出驰𥬞云，俗眼何曾识豪骭。纷纷少年抱一编，咿唔竟日力文软。彊命属词神不偕，文狐蒙戎杂青豻。黑白不辨学贵耳，紫凤天吴漫璀璨。就中才质赋清白，情思昏如阅欹案。问途略识歧中歧，倏复迷离舍书叹。俗师不导交衢舞，逼入荆榛作鼯窜。剧怜含美不成章，明珠乃取石来锻。之子汲古转鹿卢，奥秘潭潭绝畔岸。偶施意匠神鬼惊，移晷扫尽千兔翰。闭门独造喻甘苦，日不停披虑脱腕。我察誉言恐溢美，清辞再阅发惊惋。未能空洞函古初，豹采斓斓巳彪焕。闻子矢志穷群经，鄙怀结轖似冰泮。祇空剽轻任血气，立足未定转离叛。否则琐琐注虫鱼，枉是刓精订漫漶。古来文章有直路，俗工蟉纠自谩谰。群经大义高丽天，照耀灵台日初旦。众家传注勿骤观，以我一筏涉混瀚。我意成熟参众家，如一赤丝万珠贯。不然先入塞吾窍，得不及全失其半。庄荀屈马择尤雅，筑墉亦欲资版干。此外高阁束数年，捧日目不见爝爟。理明气定精内充，百派支流易区判。吁嗟圣道布经籍，独恃幽通协神断。子观禋祀求焄蒿，洁齐郁鬯首重祼。腥爓荐熟后天事，精诚那寄众膴胖。入途不正异时悔，势必糅错合冰炭。胸中疆界未申画，冰雪聪明亦凌乱。纵使操管摹前民，浩朗青天黑云幔。丁生丁生知读经，至道坚刚有鍴钻。小家训诂穷豪芒，耿耿元精日消散。名场文字况未技，专政愈非一代冠。暗中福命夺人魄，黠者夤缘鬻珍玩。弥天挥洒糠与秕，见人学古目屡睅。生也采豪幸天授，电光在舌闪烂烂。谝言交攻滋子疑，仗子慧剑力㨄捍。宗经徵圣子所习，打雀慎勿费珠弹。筝琶得志訇钧天，空山素琴自操缦。我闻前训转相语，不顾旁人笑漫汉。女床一鸟飞惊天，那待枋榆拙鸠唤。祇因姿骨病且丑，引镜生惭发颠汗。入塾受书二十载，鸡栖名不出里闬。秃笔如冢有何用，供作劳薪执炊爨。酸咸历尽转爽口，剉我词锋失劲悍。晨起诵经十忘几，批捩眊耗迨日旰。尚思攘袖挥麈氛，俗骨勤求大丹换。矧子英年轶同辈，思理勃窣鲜遗算。积成学业昆仑丘，部娄群言只低看。天生异材致实用，敢随众口妄褒赞。一时得失百年事，努力坛宇壮雕奂。房驷精英踔万里，休学乡闾策款段。他时仰配古作者，不负奇书读《东观》。
赵北口
作者：潘德舆
朝代：清

划断燕云十六州，可怜中国小金瓯。幽州岂是水穷处，宋使直疑天尽头。今日郊坰无战马，凉宵镫火有渔舟。居民犹忆宸襟畅，画鹢回环绕翠斿。
过匡衡故里作
作者：潘德舆
朝代：清

大儒盛时栋，为儒衰世珍。子政忠被谤，衡也坐秉钧。小心事权要，大言论妃嫔。可以弼天子，不敢忤幸臣。千古此秘要，沽直登要津。儒者学何事，大节宜轮囷。哀哉匡张辈，所学岂不醇。经术与文章，无补瓦裂身。乃知患失念，六籍之荆榛。《小雅》好正直，垂诫何谆谆。说《诗》求解颐，知非鲠亮人。
静海寺
作者：潘德舆
朝代：清

龙江烟水秋茫茫，静海寺外千帆樯。眼前江水等一勺，寺僧为我谈西洋。荷兰真腊久入贡，雄心未餍明文皇。刑余之臣佐远驭，戈船直指西南荒。从行白骨掷海岸，九死归来头亦霜。大共小球侈王会，明珠犀象盈归装。奇珍钜万不暇数，龙骧万斛堆沈香。请看入门第一殿，以香为柱香为梁。游人传诵五百载，手摩鼻嗅怜芬芳。稽首净土信香国，此公所到真天堂。我闻僧语色不许，喜功好大无纯王。穆满瑶池不足信，《春秋外传》讥白狼。史公微文大宛传，张骞广利谋非臧。何况魁柄假阍寺，远人不来专出疆。千寻梁栋足瞻仰，万人汗血谁怜伤。更看铜鼎万钧重，雷纹古篆追周商。洪熙元祀郑和造，益知货宝归貂珰。委鬼逆焰屋明社，永乐作俑堕乾纲。兵部册籍可一炬，良臣卓识邦家不。语僧勿祀马三保，读史吾钦刘职方。
题汤海秋仪部浮丘阁诗集
作者：潘德舆
朝代：清

泥尘没踝门巷窄，兴来拓此为八极。三杯俯仰天地清，一卷苍凉鬼神入。疾如风雨喧灵湫，太阴黑蜧升云头。雷公合沓伐天鼓，木怪潜匿山精愁。静如寒江转孤月，浩漫珠光摇贝阙。危矶扼水水忽怒，一线惊涛百回折。煌煌京洛开朱门，蹇驴破帽多才人。孤寒奇愤塞胸臆，欲假君笔喷酸辛。君方少壮拥章绶，容台礼乐供讨论。悲歌击剑问何事，但贵雅拜仪温文。朱镫三复奋起舞，知君感激为万古。诗坛大义久颓堕，健者今生必韩杜。眼含双泪怀庭闱，手剔群家奉邹鲁。浮学郎署士有命，何肯修容媚公府。镫不煜煜雄鸡鸣，我剑在壁亦有声。无君才笔合草莽，爱君笃诚如弟兄。我不愿君烟霞气，浮丘老仙真把袂。亦不愿君山水痴，桃花江上弄泉石。巨儒吐辞如洪钟，要铸宝鼎铭殊功。后生读史记名姓，不在区区文苑中。
鸡鸣歌
作者：潘德舆
朝代：清

万物冥冥，雄鸡一声。鸡声一作，天地清廓。天地清兮日当中，雄鸡声声声满空。空中百鸟聋瞆浪言语，天以鸡为晨昏之钟鼓。大声中宫小声羽，声虽宛转力轩举。我老闻之不能舞，雄鸡雄鸡吾负汝。
登山
作者：潘性敏
朝代：清

乘兴登山去，芳林渐欲曛。鸟归千嶂树，人下半溪云。曲径幽难觅，遥村近始分。行将居此地，麋鹿共为群。
送陈太史濂归商丘
作者：潘恭寿
朝代：清

天空片云远，执手丹枫林。细雨此为别，长途秋正深。江城寒笛暮，山月晓钟沈。各有关情处，谁将千里心。
黄叶和王梦楼
作者：潘恭寿
朝代：清

众芳消歇尽，楚客已关心。复此黄叶落，萧森枫树林。野渡夕阳乱，僧楼夜雨沈。记向吴江别，迢迢直至今。
琴坞旧庐钱别频伽兼山各赠一诗
作者：潘恭辰
朝代：清

枫落吴江可柰何，布帆此去又烟波。新翻艳曲和凝老，旧领狂名杜牧多。一剑耻为州将客，三杯应入饮仙歌。灵峰瀑雨韬光竹，好待春风约再过。不须涕泪洒江皋，二十吴郎气自豪。万里久随山简马，一官剩有吕虔刀。当筵且共倾三雅，对客犹能诵六朝。好去临歧莫惆怅，虞山落叶晚萧萧。
琴坞旧庐钱别频伽兼山各赠一诗·其一
作者：潘恭辰
朝代：清

枫落吴江可柰何，布帆此去又烟波。新翻艳曲和凝老，旧领狂名杜牧多。一剑耻为州将客，三杯应入饮仙歌。灵峰瀑雨韬光竹，好待春风约再过。
琴坞旧庐钱别频伽兼山各赠一诗·其二
作者：潘恭辰
朝代：清

不须涕泪洒江皋，二十吴郎气自豪。万里久随山简马，一官剩有吕虔刀。当筵且共倾三雅，对客犹能诵六朝。好去临歧莫惆怅，虞山落叶晚萧萧。
西湖春词
作者：潘恭辰
朝代：清

丝丝社雨湿湖涯，簇蝶罗裙小队偕。一径蘼芜春不扫，风前齐试踏青鞋。酒家半住绿杨津，日日湖头采紫莼。画出醉乡烟景好，柳花风满一帘春。
西湖春词·其一
作者：潘恭辰
朝代：清

丝丝社雨湿湖涯，簇蝶罗裙小队偕。一径蘼芜春不扫，风前齐试踏青鞋。
西湖春词·其二
作者：潘恭辰
朝代：清

酒家半住绿杨津，日日湖头采紫莼。画出醉乡烟景好，柳花风满一帘春。
寄怀朱丈伯韩侍御桂林
作者：潘慎生
朝代：清

雷后尖风剪敝裘，冲寒独望潞河舟。将诗更惹唐衢哭，每饭难消杜甫愁。国士声从名宦重，谏臣书待史官收。中年好种山田豆，人近苍梧易白头。
忆存之
作者：潘慎生
朝代：清

东风吹绿过扬子，水调阑珊暮雨时。《折柳》天涯闻玉笛，飞花南国唱《杨枝》。春山荷锸情何限，弥勒同龛愿岂迟。江左清华摇落后，白头空咏《四愁》诗。
怀方存之
作者：潘慎生
朝代：清

帘阁对春酒，落花方有赊。萧萧寒食雨，寂寂子云居。香草怀人夜，青春解佩初。国风终古意，应自惜璠玙。
怀方存之
作者：潘慎生
朝代：清
体裁：五言律诗

帘阁对春酒，落花方有馀。萧萧寒食雨，寂寂子云居。香草怀人夜，青春解佩初。国风终古意，应自惜璠玙。
晓发芜湖
作者：潘慎生
朝代：清

残笛鸠兹路，银河耿未收。江帆凉近月，夜水白沈楼。树出天门晓，潮生海国秋。乡园西望近，归梦满吴头。
晚登白鹤峰亭子眺望有怀殷子徵京师
作者：潘慎生
朝代：清

鸟道盘空雾雨悬，楼台缥缈入江烟。云开树色分灊岳，浪卷秋声落海天。京国飞鸿人万里，沧洲骑鹤事千年。何当共醉中山酒，晞发扶桑逐散仙。
秋夜姑孰舟中作
作者：潘慎生
朝代：清

云净星河转玉绳，沙村人语夜天澄。露华白满香街屋，江影红添水市镫。画角秋声千里路，青山禅梦六朝僧。想思应共西城月，直送寒潮下秣陵。
乙丙歌
作者：潘振甲
朝代：清

台阳自古称天府，千里膏腴无弃土。乐利升平亘百年，礼乐衣冠隆文武。忆昔逆匪林与陈，小丑跳梁瀛海滨。天戈一指即授首，噍类扑灭飞灰尘。封疆从此日安静，走险匪徒何所逞。风狂飓起海波扬，洋匪蔡骞复告警。初从内地掠商船，馋口东望久咽涎。天险陡闻入鹿耳，几番防戍总徒然。台江瀚漫无障蔽，船户行商遭搏噬。捍卫计穷可奈何，星星不灭燎原势。普天率土皆遵王，何物么么敢猖狂。北先沪尾南东港，山海交通肆扰攘。旋闻凤山已失利，城陷葭月二十四。司马频危县令亡，局存火药一坏地。有援兵，阻贼氛，相违咫尺不相闻。南仔坑中进退谷，全师返卫将能军。郡城鹿耳船如蚁，贼计诡随同蜮鬼。乘虚直入窥金汤，径截咽喉洲仔尾。匝地峰烟四望惊，分防南北已无兵。亟图守禦筹长策，激励义旗鼓吹荣。腊初五六贼锋迅，连日分攻安平镇。孤城海上隐如山，炮燄迷天空雷震。全台险要重西关，关外万家烟火环。此地安危系唇齿，木城不竖保无患。安平任攻不可下，谋犯城隍暂相舍。蚁聚蜂屯钱桶围，壁垒团团遍山野。八门攻击薄城壕，苦战鏖争神鬼号。白甲前驱皂纛继，靡乱红巾鸟兽逃。满腔义愤同仇切，木栅满城城似铁。关孰拊循孰冲锋，武吉游戎文令薛。困守弹丸涸辙鱼，秦庭不见申包胥。首提援旅军门李，连促增兵飞羽书。即令许王两镇协，连挑精卒易轻艓。横截贼人水陆冲，前后两战战连捷。维时音梗道难通，嘉邑纷纷贼肆攻。闻道大兵来鹿港，悬悬望眼转成空。计程百里朝夕至，郡守阻军驻嘉义。去腊待尽春王正，未见一人并一骑。善谋文武计兵骄，声言薪尽放采樵。精锐暗藏四路出，会师水陆集来朝。诘朝二月二日序，兵分两道一时举。陆军诱敌任穷追，回首贼巢空一炬。一炬遂成不世功，薛令后先王副戎。妙算无遗推大宪，昆岗燄照海天红。满野豺狼解体散，逆骞坐是谋逃窜。长围共恨失奔鲸，成事在天堪浩叹。贼去天家尚未知，大臣衔命统雄师。元凶未殄留馀孽，莫恃粗安不虑危。安集流亡揭榜谕，廓清南北穷剿捕。策勋讯馘赏罚明，重见太平风日煦。可怜南路竟如何，村落为墟四百多。闽岂尽贼粤岂义，伤心兔爰雉离罗。陡然起灭犹反手，筹谋善后费搔首。天心厌乱未可知，未雨先须网户牖。最难底定是全台，闽粤泉漳隙易开。网漏吞舟鱼又逝，宁知蔡逆不重来。
赠陈握卿庚午1810年呈禁庙宇积弊
作者：潘振甲
朝代：清

巍巍肃穆梵王宫，颓废如今不古同。赤脚野仙盘殿上，裸身罗汉踞廊中。遂令宝帐香烟歇，渐觉银灯烛影空。重振赖君除积弊，挥毫一扫旧腥风。
挽曾纪泽联
作者：潘文质
朝代：清
体裁：联

信孚外夷，忠孚元后，济艰肩钜，与太傅同此壮猷，方期岁星久驻尘凡，为闾阎造福，为朝陛分忧，五百年名世挺生，重秉钧衡光庭训；国有记史，家有传书，盛德丰功，非下愚所克殚述，但念小草夙承煦育，侍教未能终，感恩未能报，三千里讣音忽至，空挥涕泪望京华。
湖上远望
作者：潘日嘉
朝代：清

野外风萧萧，烟波澹将夕。不知明月生，但见前山白。
秋望
作者：潘日嘉
朝代：清

寒风吹客衣，落日随归犊。古径踏松花，疏烟斜野竹。
舟行遣闷
作者：潘日嘉
朝代：清

空阔茫无际，孤舟浩渺间。天低云在树，风急岸移山。客思残杯尽，秋心一榻间。推篷看日落，惆怅蓼花湾。
途中即事
作者：潘时彤
朝代：清

一夜翻盆雨，千山瀑布声。长风吹汉水，落日下褒城。北栈初传箭，西州已罢兵。鸡头关上过，谁是弃繻生。
秋日偶成
作者：潘晓
朝代：清

秋色清无际，山中引兴深。绿苔侵古径，红叶落疏林。有造得幽境，忘机生道心。天游还共适，野老暇追寻。
与王别后晚止小五台
作者：潘曾沂
朝代：清

江上客不发，迟君七日思。愁中况有别，春后欲无诗。水鸟归前渡，渔烟带废祠。寄怀官阁伴，正及咏潮时。
房庄独坐楼上望蒋生舟至涌金门
作者：潘曾沂
朝代：清

望尔扁舟里，蒲帆带雨间。破窗秋在菊，终日坐看山。引气猿攀槛，收心马就闲。梦时曾结袜，渴想十年间。
春日杂感
作者：潘曾沂
朝代：清

吴根越角路绵绵，自别西湖十二年。一塔送柳来往棹，四山出没雨晴天。荷亭剪烛萦愁梦，茅屋题诗结净缘。独有北山荒馆在，不堪写入昔游篇。
汉阳登晴川阁至归元池小憩出寺访莲花堤散步携亢止一酒家小饮复过月湖堤上琴台
作者：潘曾沂
朝代：清

晴川历历自返照，叶落归根进步来。可有龟巢莲叶上，化为脉望戏琴台。白莲无语鹭写照，水草忽开鱼聚行。日暮琴台心不动，一钟惟有汉阳清。
汉阳登晴川阁至归元池小憩出寺访莲花堤散步携亢止一酒家小饮复过月湖堤上琴台·其一
作者：潘曾沂
朝代：清

晴川历历自返照，叶落归根进步来。可有龟巢莲叶上，化为脉望戏琴台。
汉阳登晴川阁至归元池小憩出寺访莲花堤散步携亢止一酒家小饮复过月湖堤上琴台·其二
作者：潘曾沂
朝代：清

白莲无语鹭写照，水草忽开鱼聚行。日暮琴台心不动，一钟惟有汉阳清。
洞庭湖登君山醉歌用杜公寄韩谏议注一首韵
作者：潘曾沂
朝代：清

潘子六月游岳阳，欲觅君山老木床。三生注定一宿觉，假寐悯斯萝蔓荒。君山返照入我镜，腾踔白猿飞剑霜。溺泥老象叱不起，欲以铁钩钩凤凰。云中之人坐衡岳，吹竹发声满潇湘。安得玉子白玉浆，灌而注之元膺旁。蓬头狡狯戏幽阙，赤松愿弃孺子良。老龙下天摇尾乞，孙公见之神内伤。与以刀圭六七服，中有君山仙酒香。化尽老辣姜桂性，独食太和主寿昌。酒香路滑石凿凿，潘子坐守三鼓堂。
船庵八鹤诗
作者：潘曾沂
朝代：清

一鹤戛然鸣且走，一鹤喉间得其偶。一鹤低昂熊娴雅，爱惜羽毛临水久。一鹤张翼思高奔，虽舞未畅神抖擞。一鹤局促饥啄泥，呼立座隅忘其栖。一鹤侧睨常畏群，阶除得食甘排挤。一鹤凝然独足立，一足深藏灭尽迹。以首入毛神入睡，有时动摇醉兀兀。七鹤先后来海滨，二鹤习熟五鹤新。天然不肯食白小，岂竟长斋学主人。主人爱鹤世无比，每日未明先鹤起。一童自愿司七鹤，新得头衔寒院使。饥来与米渴与泉，过午常静朝常喧。如往而复若闲步，难进易退知渠然。前日东邻说闻鹤，不见其形在高木。翰音登天何可长，鹊占燕睇于谁屋。冥冥气感吾先知，中心愿和会有时。此是青田老神鹤，来送清声到凤池。支公谓鹤非近玩，何至以身听呼唤。向来人道凌霄姿，不图世有焚琴叹。养翮俱成使速飞，俯窥仰察两忘机。到门不敢高声价，买鹤门前自古稀。
贺陶澍50寿联
作者：潘曾沂
朝代：清
体裁：联

能文翰林，能言御史，能任封疆赞翊圣化，有真经济才，公论出朝士口；为国筹运，为民兴利，为我乡里表彰贤达，得大光明寿，妙法现宰官身。
叠许鹤巢韵
作者：潘曾玮
朝代：清

故园西望尚烽烟，诸将争称猛著鞭。端赖汾阳回纥马，何如王浚益州船。疾风待扫经霜箨，浩劫谁生出火莲。盼到甘泉真报捷，先看旗鼓井陉前。
嘲鹤篇呈少荃中丞
作者：潘曾玮
朝代：清

白鹤海上来，毛羽自珍惜。岂为饮啄谋，下争鸡鹜食。远势待盘空，奋飞终有力。一旦拘樊笼，难振九霄翮。主人眷顾深，珍重异凡禽。安羡乘轩贵，羞为铩羽吟。铩羽尔忽悲，一举自千里。所望附青云，声闻从此始。我为嘲鹤歌，嗟尔久寂寞。嘲鹤且自嘲，我亦不舞鹤。
挽曾国藩联
作者：潘曾玮
朝代：清
体裁：联

开济历三朝，有三达尊，三不朽，八表风清，再造勋名千古少；威仪贞百度，为百寮长，百世师，一宵星陨，九重震悼万民悲。
送汪小珊归省
作者：潘曾玮
朝代：清

郁郁青棠花，亭亭连理枝。青棠可蠲忿，连理纷葳蕤。与子为益友，形影两不疑。但愿长相见，安知有别离。别离欲何之，江南我所思。人生各有职，恨不相追随。惜此良会促，感彼心知希。道路隔千里，会面未有期。常恐会面日，已非少年时。少年不可恃，千载何悠悠。曜灵常西驰，逝川但东流。阳春方骀荡，倏焉凌素秋。人生在一世，譬若江上鸥。亮无松乔寿，不死非可求。达者垂大观，卒岁且优游。忧伤以终老，无乃拙身谋。永言难尽意，别泪忍复收。行矣各自爱，相期励前修。
送汪小珊归省·其一
作者：潘曾玮
朝代：清

郁郁青棠花，亭亭连理枝。青棠可蠲忿，连理纷葳蕤。与子为益友，形影两不疑。但愿长相见，安知有别离。别离欲何之，江南我所思。人生各有职，恨不相追随。惜此良会促，感彼心知希。道路隔千里，会面未有期。常恐会面日，已非少年时。
送汪小珊归省·其二
作者：潘曾玮
朝代：清

少年不可恃，千载何悠悠。曜灵常西驰，逝川但东流。阳春方骀荡，倏焉凌素秋。人生在一世，譬若江上鸥。亮无松乔寿，不死非可求。达者垂大观，卒岁且优游。忧伤以终老，无乃拙身谋。永言难尽意，别泪忍复收。行矣各自爱，相期励前修。
送汪小珊归省四首·其三
作者：潘曾玮
朝代：清
体裁：古风

岁月去不留，欢乐迹已陈。昔为双鸣鹤，饮啄自相因。今者临当乖，将若参与辰。自古伤离别，况乃骨肉亲。我有绿绮琴，一弹意未申。酌子以大斗，愿子留十旬。十旬亦不久，景光良足珍。挥袂即天涯，契阔多悲辛。
重九同人集顾祠秋祭并为朱伯韩侍御祖饯即席分韵得制字
作者：潘曾玮
朝代：清

一雨凤城秋，西山明晓霁。萧晨八古寺，宾从盛车骑。佳节况重阳，崇祠肃时祭。命俦多俊英，唱妍更酬丽。京师冠盖场，欢会岁复岁。岂无金石交，亦有芝兰契。所期盟岁寒，各具傲霜意。遭遇在一时，得失千古事。我爱朱御史，盘盘有经济。朝阳曾一鸣，苏陈快联袂。两子去不来，君留振士气。娲石待补天，弥轮勿埋地。胡为将母呼，秋风速鼓枻。独鹤向南飞，来雁望北至。安知涧槃游，不为廊庙计。送君饮君酒，四座勖古谊。我亟怅离群，狂歌杂清涕。醉眼窄乾坤，酒力不能制。明日对黄花，相思渺天际。
十月六日儿子祖荫试周
作者：潘曾绶
朝代：清

古人重试周，将以观所取。今日陈晬盘，珍玩列左右。一手笔如椽，一手印如斗。高堂笑颜开，谓可昌厥后。庭前罗众宾，门外贺羊酒。争看石麒麟，光气满户牖。我细号能文，落笔颇不苟。侍父来京师，谬誉溢人口。屈指今再试，依旧青毡守。立身何艰难，世业惭自负。置儿膝上嬉，持杯慰吾妇。吾儿眉眼清，聪明渠自有。吾儿头角高，定可卜寿考。传家有赐书，责之三不朽。
桃花坞
作者：潘曾绶
朝代：清

金榜才华第一人，卜居占得武陵春。怜君已被风流误，莫向桃源更问津。
沧浪亭
作者：潘曾绶
朝代：清

寄迹沧浪亦偶然，苏公名与此亭传。清风明月原无价，破费当初四万钱。
神木歌
作者：潘曾绶
朝代：清

天外波涛地上起，蜀山之精老不死。午日仙人市上眠，光气亘虹烛天紫。错疑骏骨埋土中，化成巨胫如防风。谁识燕京修筑日，丁搬甲运劳神功。古来材大难为用，五百年来同一梦。狂花不肯惊世人，故山子规啼一春。井络星精长照树，有时四面生云雾，风雨声中忽飞去。
题顾丈南雅通政手椟后
作者：潘曾绶
朝代：清

淋漓满幅墨如新，冰雪文章笔有神。报国忧时数行泪，世间何处著斯人。
万寿寺
作者：潘曾莹
朝代：清

门外即西山，山势莽回互。门内尽奇石，石气积云雾。遥青与近绿，朝暮各殊趣。坐卧于其间，割然得奇悟。谡谡松风来，天籁此中度。据石看青山，遐情引烟素。
玉虹桥
作者：潘曾莹
朝代：清

泉声何砰訇，石骨自坚瘦。泉飞石亦飞，直挟风雨斗。石劲不能敌，云根穿欲透。长桥亘如虹，雪浪喷岩岫。作势腾白龙，余音震飞狖。何人劈双峡，注此一线溜。幻作千百折，恍觉波涛骤。停鞭一延伫，奇景实罕觏。阴寒逼毛发，对此不敢漱。
甘草湖
作者：潘曾莹
朝代：清

晓来雨初霁，清气满寥泬。湍流汩汩鸣，秋声动岩穴。舟行明镜中，湖光映清澈。云影时低昂，烟痕乍明灭。缘堤丛苇生，风来语骚屑。白鹭忽飞来，毛羽何皎洁。却于万绿中，洒此一点雪。我欲图水村，画意不可说。
秋夜怀程序伯茂才赋此奉寄并索画
作者：潘曾莹
朝代：清

竹翠捎窗露气清，鸥波一片照人明。听风听水寻常事，要向秋堂画月声。玉堂清冷不成眠，却忆芦埼系钓船。篷背萧萧洒秋雪，画中著我白鸥边。
秋夜怀程序伯茂才赋此奉寄并索画·其一
作者：潘曾莹
朝代：清

竹翠捎窗露气清，鸥波一片照人明。听风听水寻常事，要向秋堂画月声。
秋夜怀程序伯茂才赋此奉寄并索画·其二
作者：潘曾莹
朝代：清

玉堂清冷不成眠，却忆芦埼系钓船。篷背萧萧洒秋雪，画中著我白鸥边。
绿萝山
作者：潘曾莹
朝代：清

山行极幽邃，藤萝垂绝壁。一径夹松篁，苍翠纷相积。濛濛万绿中，时露片云白。云又化为烟，缥缈成一碧。石磴循萦纡，定有仙人宅。不觉逸兴飞，对此欲岸帻。
茶磨山
作者：潘曾莹
朝代：清

系缆行春桥，策杖茶磨岭。烟鬟浸湖渌，开奁晓妆靓。飞鸟没何处，了了见帆影。秀色接楞伽，窅然异尘境。杂花不知名，香气幽且静。微风淡疏襟，斜阳恋余景。徘徊松桂阴，翠泼秋衫冷。
虎山桥
作者：潘曾莹
朝代：清

邓尉多名山，奇秀自兹始。彩虹映中流，浩渺不知里。红叶残霞明，青芦晚风起。徘徊月初出，长空净如洗。桥头倚横笛，清兴曷云已。双崦一镜中，空明有如此。月气不在天，冥冥化为水。
访端木子彝舍人
作者：潘曾莹
朝代：清

官冷诗情澹，心间道味长。午蜂喧隔院，孤鹤立斜阳。松叶堆茶灶，藤花点石床。尘缨欣暂濯，幽绝似沧浪。
侍御滩
作者：潘有为
朝代：清

咽石奔流急，滩声昼夜哀。千篙齐屈铁，双耳震闻雷。涉险乃前定，思归将再来。如何当暑月，霜气逼乌台。
桓宣武墓
作者：潘果
朝代：清

笑尔何心蓄不臣，馁魂终此伴青磷。生初枉自呼英物，身后教谁叹可人。江北柳围空长大，洛阳钟虡竟沉沦。纵然未死膺殊锡，地下如何见太真？
蟂矶孙夫人庙
作者：潘果
朝代：清

江神踏浪朝灵宫，灵宫夫人下幽穹。女官掼甲拥前后，宝刀烂若银芙蓉。阿兄虎视霸南国，玉颜小妹饶家风。天教帝子作之偶，明珠斗帐藏真龙。赤壁战后老瞒惧，不敢南下驰艨艟。如何婚姻失前好，忍教与国连兵戎。臣服魏廷亦豚犬，仲谋那足称英雄。蜀帝复仇猇亭败，永安遗诏苍黄中。夫人有家归不得，九嶷梦断寻无踪。蟂矶自沉灵魄在，于今遗庙留江东。庙中传芭女巫舞，报赛神鼓声冬冬。江流有尽恨无尽，疑有泪竹斑斑红。
观星台
作者：潘果
朝代：清

太虚茫茫星吐精，仰观何托观群星。三垣高居列宿拱，七曜以次升天庭。观星之台自此筑，古器森立交峥嵘。吐吞日月孕精气，异采焕发坚光凝。夏官历历亲示我，法象粗得知其名。浑天最古位居右，西洋测景开皇清。日躔月次分杪忽，相风高尺晴空横。忆从虞后在玉衡，子来继咏灵台成。狂秦乱纪失遗法，汉更七帝铜仪兴。递相精核迄元代，人巧上与天工并。真收万象入指掌，岂比露盘承六茎。缘何末造不能守，往来再徙归燕京。昔闻王孙论九鼎，虽小亦重大或轻。铸金象物尊尚尔，况为于穆图真形。何以守之德是凭，惟皇得一符清宁。
项王庙
作者：潘果
朝代：清

威望居然压沛公，指挥一误霸图空。纵留子弟八千在，早失关河百二雄。遗庙可堪邻泗上，英灵只合返江东。所嗟锐气真无敌，不出淮阴数语中。
丙申寒食
作者：潘柽章
朝代：清
体裁：五言律诗

陌上初过雨，人家欲断烟。长因三月候，重忆十年前。荒荠埋陵殿，饥乌集墓田。并将家国泪，一洒白杨天。
关山月
作者：潘柽章
朝代：清
体裁：乐府曲辞

绣衣金匼匝，宝马铁连蜷。出身誓向边场死，那能宛转妻儿前。离家复见故乡月，见月思乡情不歇。天山飞鸟却向南，陇头流水分呜咽。幕前健儿歌且悲，霜寒风劲胡马肥。闺中远不闻吹笛，塞上谁愁听捣衣。可怜夜夜关山月，只照从军不照归。
军城早秋
作者：潘柽章
朝代：清
体裁：七言绝句

西风猎猎臂鹰轻，不见平原雉兔横。玉帐丁宁无一事，只须高起受降城。
听陈鍊师弹琴
作者：潘柽章
朝代：清
体裁：古风

商弦川上发，元言振棘林。白鹤下庭际，北风微来侵。排云呼阊阖，浩荡思难任。偓佺为我驭，雄龙空中吟。曲终有余畅，洞门花落深。岂惟冥俗累，亦以澄道心。丘中双桐树，霜雪凝奇音。吾欲采其干，赠子徽黄金。
和陶乞食诗赠乞食诸君
作者：潘柽章
朝代：清
体裁：古风

沟壑势所逼，贸贸行安之。促步望烟火，低头好言辞。善悉主人意，高义无嗟来。升斗竭所余，满腹辄废卮。感激话畴昔，内热牂羊诗。同里无赈恤，曷云济世材。愧客供给薄，强饭以相贻。
拟收京
作者：潘柽章
朝代：清
体裁：七言律诗

天家旌旆下重关，朝会花冠震百蛮。两观已悬新铁钺，群官犹恋旧行班。风云骤卷边沙静，日月重开社稷还。喜听讴歌同属启，鼎湖有泣不能攀。
白云泉是白太傅题诗处
作者：潘柽章
朝代：清
体裁：七言绝句

白公遗碣菉苕生，落日空亭见一泓。借问涓流争到海，何如终古在山清。
答皇士见怀
作者：潘柽章
朝代：清

曾列中朝侍御臣，独将诗史慰沈沦。见闻先世存微隐，论次遗言入雅驯。人阅死生徵共信，事凭好恶定谁真。思从藜火分余照，敢拟当年歆向伦。飞腾前辈早升堂，零落遗编赖表章。一代雅音归正始，千秋润色愧三长。荀生余力传《申鉴》，陆子何心著《辨亡》。自谓整齐非妄作，名山副本待君藏。
答皇士见怀·其一
作者：潘柽章
朝代：清
体裁：七言律诗

曾列中朝侍御臣，独将诗史慰沈沦。见闻先世存微隐，论次遗言入雅驯。人阅死生徵共信，事凭好恶定谁真。思从藜火分余照，敢拟当年歆向伦。
答皇士见怀·其二
作者：潘柽章
朝代：清
体裁：七言律诗

飞腾前辈早升堂，零落遗编赖表章。一代雅音归正始，千秋润色愧三长。荀生余力传《申鉴》，陆子何心著《辨亡》。自谓整齐非妄作，名山副本待君藏。
虎林漫成四首同吴愧庵作
作者：潘柽章
朝代：清

抱膝年来学避名，无端世网忽相婴。望门不敢同张俭，割席应知愧管宁。两世先畴悲欲绝，一家累卵杳难明。自怜腐草同湮没，漫说雕虫误此生。吴关一路作羁累，棘木庭前听五词。已分残形轻似叶，却怜卫足不如葵。下堂真愧先贤训，抱璧几同楚客悲。纵使平反能苟活，他年应废《蓼莪》诗。圜土初经二月春，薰风又到系维身。流萤夜度绨袍冷，采蕨朝供麦饭新。敢望左骖归越石，还期长佩拟灵均。多情最是他乡侣，闲谱龟兹慰苦辛。
虎林漫成四首同吴愧庵作·其一
作者：潘柽章
朝代：清
体裁：七言律诗

抱膝年来学避名，无端世网忽相婴。望门不敢同张俭，割席应知愧管宁。两世先畴悲欲绝，一家累卵杳难明。自怜腐草同湮没，漫说雕虫误此生。
虎林漫成四首同吴愧庵作·其三
作者：潘柽章
朝代：清
体裁：七言律诗

圜土初经二月春，薰风又到系维身。流萤夜度绨袍冷，采蕨朝供麦饭新。敢望左骖归越石，还期长佩拟灵均。多情最是他乡侣，闲谱龟兹慰苦辛。
虎林漫成四首同吴愧庵作·其二
作者：潘柽章
朝代：清
体裁：七言律诗

吴关一路作羁累，棘木庭前听五词。已分残形轻似叶，却怜卫足不如葵。下堂真愧先贤训，抱璧几同楚客悲。纵使平反能苟活，他年应废《蓼莪》诗。
虎林漫成四首同吴愧庵作·其四
作者：潘柽章
朝代：清
体裁：七言律诗

阅历风霜祇自疑，难将身世问时宜。穷愁只合吾侪事，姓氏羞为狱吏知。见说成书刑铸鼎，不闻有梦召胥縻。南山此去躬耕好，未可重题酒后诗。
虎林漫成四首同吴愧庵作·其四
作者：潘柽章
朝代：清

阅历风霜祇自疑，难将身世问时宜。穷愁只合吾侪事，姓氏羞为狱吏知。见说成书刑铸鼎，不闻有梦召胥靡。南山此去躬耕好，未可重题酒后诗。
集菊花下忽忆亡友谢两周吴北窗凄然有感
作者：潘柽章
朝代：清
体裁：五言律诗

遍插两人少，悲歌安可听。花前诗异代，天上酒双星。栗里招同去，浣溪祝不灵。黄华如劝客，杯到莫教停。
泊沙湾拟游小金山阻雨不果
作者：潘正亭
朝代：清

放棹穷幽赏，连阴不肯晴。寒烟欺柳色，急雨乱滩声。古寺云中梵，雄才海外名。无由参慧业，一为证生平。
舟次胥江寄怀立之棣敷季彤诸弟
作者：潘正亭
朝代：清

江雨忽如雾，山云悭放晴。长途风雪旧，壮岁别离轻。忽忆同怀子，怜余事远征。东归附浈水，流梦到江城。
二月十二日
作者：潘正衡
朝代：清

漠漠庭阴生绿苔，年光如梦漫相猜。水杨柳暗江初涨，山鹧鸪啼雨又来。镫影半窗人病酒，春心二月客登台。棠梨花谢玫瑰放，廿四番风故故催。
游剑潭次区观察觉生韵
作者：潘永清
朝代：清

自有名诗镇，潜蛟罔敢腾。山青头似佛，月白影随僧。顽石偏通窍，恬波不起棱。斯游非剑侠，一片道心澄。
经岳阳战场
作者：潘永祚
朝代：清

系艇巴陵日已斜，洞庭秋色老苍葭。城经百战增新垒，路转千村少旧家。旷野碧磷吹冻火，中宵白骨语寒沙。精魂枉入春闺梦，酹酒谁来水一涯。
出京途中即事
作者：潘江
朝代：清
体裁：五言律诗

老大不归去，浮生能几何。可怜新白发，犹过古黄河。官路明烟堠，人家卧碧莎。宝刀仍绣涩，长挂旧山阿。
岁晏行
作者：潘江
朝代：清
体裁：古风

岁云暮矣日月除，今此不乐胡为乎？尝恐乐极悲即至，私家催负吏催租。往岁人家馈酒肉，今年除日相向哭。荒田插禾禾无科，半饱将橐半马腹。县官苛政复诛求，卖田完税无人收。爷娘妻子抱头泣，合家忍泪卖耕牛。富家买牛牛价贱，贫家无牛为人佃。隔年乞得千铜钱，且贿吏胥免赴县。赴县入衙谒长官，抢地呼天肉已剜。怒詈鞭笞遭捶辱，依旧追呼不少宽。城中称贷如空谷，哭向黄昏投店屋。不及江陵县里囚，岁除犹得还家宿。
挽张之洞联
作者：潘江
朝代：清
体裁：联

筹国帑、定军制、兴学堂，九年以内，次第安排，八表费经营，从此立宪肇基，允推巨擘；始鼎甲、继封疆、终宰辅，六尺之孤，先朝付托，一旦遽溘逝，当亦满襟洒泪，恨卸仔肩。
挽张百熙联
作者：潘江
朝代：清
体裁：联

曾谥文正，左谥文襄，文达继前休，公为荆湘光国牒；旧学宗工，新学领袖，学纲推究竟，我从庠校哭先生。
柬任克家
作者：潘江
朝代：清

石塘秋水致双鱼，曾道雄文似子虚。我已略知毛义志，人犹争诵鲁连书。宁亲不敢贫薇蕨，玩世何妨到石渠。此意向来无识者，君今细讨却何如。几年前泊皖江滨，握手相怜出处分。下里声歌难和雪，茂陵词赋本凌云。何曾小草空惭我，此去先鞭定属君。他日安车谢岩壑，龙山休假稚圭文。
柬任克家·其一
作者：潘江
朝代：清
体裁：七言律诗

石塘秋水致双鱼，曾道雄文似子虚。我已略知毛义志，人犹争诵鲁连书。宁亲不敢贫薇蕨，玩世何妨到石渠。此意向来无识者，君今细讨却何如。
柬任克家·其二
作者：潘江
朝代：清
体裁：七言律诗

几年前泊皖江滨，握手相怜出处分。下里声歌难和雪，茂陵词赋本凌云。何曾小草空惭我，此去先鞭定属君。他日安车谢岩壑，龙山休假稚圭文。
梁县
作者：潘江
朝代：清
体裁：古风

我行已不先，我仆常苦后。中途雇蹇驴，并辔相左右。听彼御者言，恻焉使心疚。自云先朝时，世隶凤阳久。有田不起科，岁酿烝尝酒。不知始何年，更名曰地亩。社长三十六，搜括到鸡狗。累世免租税，此苦那得受。畏彼官长威，情急举家走。买驴获雇直，聊以谋升斗。永痛父祖茔，北望空回首。语罢辄欷歔，予急掩其口。陵寝且丘墟，坟墓复何有。生得逃征徭，死当见父母。
自桐城至黄州道中杂诗
作者：潘江
朝代：清
体裁：五言律诗

不是饥驱迫，中途亦可归。传来三楚信，才解万山围。野旷栖乌急，峰高过雁稀。北风吾畏汝，吹作雪花飞。
赠李研斋先生
作者：潘江
朝代：清

先朝文物尽，今日见遗民。冰雪双蓬鬓，乾坤一葛巾。天心难厌乱，蜀道已通秦。百口闻犹在，谁怜乞米人。天问楼中客，问天天岂嗔。雪埋阳羡棹，花梦锦官春。世法穷逾拙，文章老更神。读君新著述，肯作剧秦人。
赠李研斋先生·其一
作者：潘江
朝代：清
体裁：五言律诗

先朝文物尽，今日见遗民。冰雪双蓬鬓，乾坤一葛巾。天心难厌乱，蜀道已通秦。百口闻犹在，谁怜乞米人。
赠李研斋先生·其二
作者：潘江
朝代：清
体裁：五言律诗

天问楼中客，问天天岂嗔。雪埋阳羡棹，花梦锦官春。世法穷逾拙，文章老更神。读君新著述，肯作剧秦人。
还家作
作者：潘江
朝代：清

仲冬草木衰，朔风凄以厉。游子裹衣裳，途穷始归憩。入门坐中庭，洞开杳无际。荆榛药石床，瓦砾莽寒砌。鼯鼠穿屋梁，蟏蛸隔棂翳。门稀户复无，环垣宵不闭。往时歌舞场，今焉牧鸡彘。侧立怯垂堂，楼阁有颓势。邻翁走慰言，华居昔何丽。何故忽凋残，非兵是豪隶。语罢各欷歔，潸然潜出涕。诛茅葺断椽，聊以谋卒岁。回忆庑下时，吾庐无宁敝。我祖卜此堂，赫赫承华胄。厥后奕绳绳，伯仲能世守。大人既冰清，从父复兰茂。纷吾席前荣，中道遭穷姤。有弟虽二人，朝华皆不秀。忆昔竹林游，惟予体独瘦。壮者俱不存，瘦者何以寿。自为秣陵客，莼鲈阻兵寇。今兹返故庐，室在人非旧。数椽幸未灰，君子居何陋。扫径刈蓬蒿，五柳或云觏。将种邵平瓜，杂植杨恽豆。勉哉充闾人，慎勿惭堂构。
还家作·其一
作者：潘江
朝代：清
体裁：古风

仲冬草木衰，朔风凄以厉。游子裹衣裳，途穷始归憩。入门坐中庭，洞开杳无际。荆榛药石床，瓦砾莽寒砌。鼯鼠穿屋梁，蟏蛸隔棂翳。门稀户复无，环垣宵不闭。往时歌舞场，今焉牧鸡彘。侧立怯垂堂，楼阁有颓势。邻翁走慰言，华居昔何丽。何故忽凋残，非兵是豪隶。语罢各欷歔，潸然潜出涕。诛茅葺断椽，聊以谋卒岁。回忆庑下时，吾庐无宁敝。
还家作·其二
作者：潘江
朝代：清
体裁：古风

我祖卜此堂，赫赫承华胄。厥后奕绳绳，伯仲能世守。大人既冰清，从父复兰茂。纷吾席前荣，中道遭穷姤。有弟虽二人，朝华皆不秀。忆昔竹林游，惟予体独瘦。壮者俱不存，瘦者何以寿。自为秣陵客，莼鲈阻兵寇。今兹返故庐，室在人非旧。数椽幸未灰，君子居何陋。扫径刈蓬蒿，五柳或云觏。将种邵平瓜，杂植杨恽豆。勉哉充闾人，慎勿惭堂构。
书碧山堂稿后
作者：潘淳
朝代：清

性癖耽寻老古锥，岩中宴坐已多时。忽惊片片花沾袂，又读田郎一卷诗。
入关呈党二依草
作者：潘淳
朝代：清

往事浑如梦，浮生亦有涯。不堪频记忆，且自惜年华。梁燕分明语，山桃次第花。春光无限好，都付阿谁家。
商丘访宋五西珝
作者：潘淳
朝代：清
体裁：七言律诗

荻花如雪雁来天，重过西州泪尽然。把袂乍惊千里外，题襟却忆十年前。场登秫稻新篘酒，地近陂塘旋击鲜。相对莫愁人渐老，嵇康懒慢合高眠。
商丘访宋五西珝
作者：潘淳
朝代：清

荻花如雪雁来天，重过西州泪尽然。把袂乍惊千里外，题襟却忆十年前。场登秫稻新篘酒，地近陂塘旋击鲜。相对莫愁人渐老，嵇康懒慢合高眼。
寄答田端云
作者：潘淳
朝代：清

天边一雁过，仿佛入沅湘。霜雪榆关满，风烟楚塞长。故人经岁别，远道数行将。酒泠花寒日，离忧不暂忘。纬萧河上客，于世本无争。晒药惟烦妇，题诗不爱名。艰难悲万里，飞动悔平生。空具扶犁手，何年遂耦耕。
寄答田端云·其一
作者：潘淳
朝代：清

天边一雁过，仿佛入沅湘。霜雪榆关满，风烟楚塞长。故人经岁别，远道数行将。酒泠花寒日，离忧不暂忘。
寄答田端云·其二
作者：潘淳
朝代：清

纬萧河上客，于世本无争。晒药惟烦妇，题诗不爱名。艰难悲万里，飞动悔平生。空具扶犁手，何年遂耦耕。
山途
作者：潘淳
朝代：清

一峰回处小桥崎，风磴松枝亚竹枝。溪水拖蓝山扑翠，大痴图画右丞诗。
赠元允修观察
作者：潘淳
朝代：清

君才十时流，名场累侘傺。夜光暗投人，鲜不按剑视。夙具礌砢节，怀中甘灭刺。放棹游山阴，新诗秋鹤唳。千岩与万壑，笔底纷然会。归来举似我，此宁毕君事。时乎难再来，幸睹雍熙世。
赠杨朗溪
作者：潘淳
朝代：清

廿载神相接，方壶步后尘。人间云物变，我辈性情真。渌酒频烧烛，青山许卜邻。明年重问渡，不复叹迷津。
送董雨若西征
作者：潘淳
朝代：清

笔砚宜焚久，虬髯铁裲裆。几年空作客，一醉即为乡。攀折官桥柳，悲歌古战场。回头尘滚滚，谁剧爱清狂。
遗兴
作者：潘淳
朝代：清

万事束高阁，关心现在身。何人光汗简，几辈没风尘。晚食无须肉，高歌信有神。乾坤容啸傲，谁道老夫贫。
挽张之洞联
作者：潘清荫
朝代：清
体裁：联

八表经营，即雅化方州，能使巴蜀媲齐鲁；卌年陶铸，乃阔疏尺简，有辜洓水识元城。
题黄鹤楼
作者：潘炳烈
朝代：清
体裁：联

跨蹬起岑楼。既言费文伟曾来，旋谓吕绍先到此。楚书失考，竟莫喻昉自何朝？试梯山遥穷郢塞，觉斯处者个台隍，只有祢衡作赋、崔颢题诗，千秋宛在。迨后游踪宦迹，选胜凭临，极东连皖豫，西控荆襄，南枕岳长，北通申息，茫茫宇宙，胡往非过客蘧庐？悬屋角檐牙，听几番铜鸟铁马，涌蒲帆桂楫，玩一回雪浪霜涛。出数十百丈之巅，高凌翼轸，巍巍岳岳，梁栋重新。挽倒峡狂澜，赖诸公力回气运。神仙浑是幻，又奚必肩头剑佩，画里酒钱，岭际笛声，空中鹤影；蟠峰撑杰阁。都说辛氏垆托始，那知鲍明远弗传。晋史阙疑，究未闻建从谁手？由战垒仰慕皇初，想当年许多人物，但云屈子离骚，鬻熊遗泽，万古常昭。其余创霸图王，称威俄顷，任成灭黄弦，庄严广驾，共精组练，灵筑章华，落落豪雄，均归于苍烟夕照。惟方城汉水，犹记得周葛召棠，使大别晴川，亦依然尧天舜日。偕亿兆群伦以步，登耸云霄，荡荡平平。欃枪净扫。睹丰功骏烈，贺而今曲奏承平。风月话无边，赏不尽郭外柳阴，亭阑枣实，洲前草色，江上梅花。
寄绮青浣芳两妹
作者：潘焕媊
朝代：清

料侍高堂养，团圞乐不支。嫂贤殊胜姊，兄友可兼师。夜月花千树，春风酒一卮。怜予定相忆，曾否有新诗。
小巳小雨
作者：潘焕媊
朝代：清

山光泼翠水拖蓝，此日人家话养蚕。柳絮桃花春九十，雨丝风片节重三。莺藏叶底黄都湿，兰采岩中绿正酣。天气酿寒微送冷，庇身犹觉薄绵堪。
小游仙
作者：潘焕媊
朝代：清

绿衣骑马色无伦，玉蕊开时艳照人。天上名花多异种，问渠何事爱红尘。天厨肴馔自来精，凤脯麟肝玉碗盛。偏是儿家甘淡泊，只茹芝草两三茎。万树仙桃结实稠，园中金锁付予收。昨宵阿母殷勤属，莫遣东方得再偷。吐饭成蜂惊《抱朴》，唾盘为獭说樊姑。漫将狡狯矜奇术，我亦能抛米作珠。
小游仙·其一
作者：潘焕媊
朝代：清

绿衣骑马色无伦，玉蕊开时艳照人。天上名花多异种，问渠何事爱红尘。
小游仙·其三
作者：潘焕媊
朝代：清

万树仙桃结实稠，园中金锁付予收。昨宵阿母殷勤属，莫遣东方得再偷。
小游仙·其二
作者：潘焕媊
朝代：清

天厨肴馔自来精，凤脯麟肝玉碗盛。偏是儿家甘淡泊，只茹芝草两三茎。
小游仙·其四
作者：潘焕媊
朝代：清

吐饭成蜂惊《抱朴》，唾盘为獭说樊姑。漫将狡狯矜奇术，我亦能抛米作珠。
保安驿
作者：潘瑛
朝代：清

妖星堕地群贼来，县官不出城不开。保安驿前骤闻变，杀气呼声若雷电。驿丞大叫招乡兵，乡兵未来丞独战。战死犹闻手握刀，兵来不救相呼号。杀贼报仇丞有子，贼梃击之不能死。死君得死死父生，一生一死真豪英。是时火照天地黑，驿中无人惟有贼。贼前争马马人立，奋鬣悲鸣控不得。贼怒杀马如杀人，马死不从贼气夺。此岂有物为之凭，义烈所激神奇增。我闻王师十万若貔虎，将军拔帜夸先登。奈何追逐苦不及，贼果有翼能飞腾。呜呼此马与此丞，后之闻者犹当兴。
寄怀王梦楼
作者：潘瑛
朝代：清

皖山向京口，月出海风清。虚水鉴真性，高云入远情。江东耆旧少，天下布衣轻。垂老相思切，江潮春水生。
对菊
作者：潘瑛
朝代：清

篱根独徙倚，爱此清秋光。月瘦见真色，风严无杂香。客心劳永夜，蹀梦冷幽廊。摇落嗟应晚，寒花莫畏霜。
怀邓石如山人
作者：潘瑛
朝代：清

春云布温夜，幽草抱寒心。念此谷风远，相思江汉深。孤踪渺无际，湘月有遗音。归计如何得，天涯老病侵。
挽郭嵩焘联
作者：潘瓒
朝代：清
体裁：联

三载坐春风，经济文章，难窥有道；大儒神契合，馨香俎豆，当配船山。
七律回文诗
作者：潘用光
朝代：清

芳春现瑞兆年丰，景物推详识小童。长路一人行陌北，远山千籁和林中。苍苍点絮柳烟素，片片飞花杏雨红。桑采正南村女秀，香裙淡色碧飘风。
反读为
作者：潘用光
朝代：清

风飘碧色淡裙香，秀女村南正采桑。红雨杏花飞片片，素烟柳絮点苍苍。中林和籁千山远，北陌行人一路长。童小识详推物景，丰年兆瑞现春芳。
客有吟袁公安邺城怀古句者诗以反之
作者：潘相
朝代：清

便作词场看，吾犹薄邺城。可能雄后汉，宁许复西京。乱瓦朝云色，哀弦夜月声。何如诸葛表，忠荩配阿衡。
悼琉球国官生梁允治金型
作者：潘相
朝代：清

咄咄两官生，久米名家子。生长海天南，相隔万余里。北学入成均，见我咍咍喜。如何两月余，相继而至此。金生积瘵痨，初见愁难恃。梁生敏且强，勇欲追前美。堆架洛闽书，鞭辟惟近里。手著已等身，质问忘移晷。暇日多清吟，慨慷摩盛轨。更老顾之欢，叮咛细磨砥。岂意命俱乖，一病长不起。天子恤远人，后先赐恩旨。葬之利禅庵，厥茔亦修理。锡之养母金，高堂供滫瀡。两生素心人，存没总相倚。九泉更奚尤，得兹亦幸矣。嗟余何所缘，挟册来槐市。骑驴六七年，有如萍泛水。值生四人来，遴师慎择使。相逢喜盍簪，意气谐商徵。谁知欢聚场，忽成忧患垒。人生天地间，合离各有以。况与异国人，结契宁漫尔。先笑后号咷，毋乃太遄驶。独坐不能眠，侧听魂在几。叹息遂成诗，感念何时止。
琉球学即事
作者：潘相
朝代：清

唐荣村外酒，那霸港边梨。花际麾倭犬，槐阴宿岛鸡。由无翻旧简，哈立索新题。拂拭松云纸，朝鲜未与齐。
福山杂吟
作者：潘相
朝代：清

山川《禹贡》记嵎夷，刘豫更名竟不移。好古犹寻羲仲宅，多文久废李斯碑。槎无童女求瑶草，户有耆氓织檿丝。莫以鱼盐卑相业，烝民利赖到今兹。
忆江南·忆别
作者：潘眉
朝代：清

匆匆别，回首画桥西。欹枕断帆连夜雨，乱山残月五更鸡。此际倍相思。
水龙吟
作者：潘眉
朝代：清

绿杨深锁层楼，芊芊芳草东风软。昼长春静，麝煤微度，虾须不卷。多事啼鹃，无情飞絮，频催肠断。纵花间携手，灯前倚玉，惊乌兔，潜偷换。何况天涯人远。好时光，尽供莺燕。书中情在，梦中情改，十分难判。知有今朝，悔教当日，更谁埋怨。向人前只道，从来春病，别离原惯。
点绛唇
作者：潘眉
朝代：清

非病非愁，年来只恁耽消瘦。梦中携手，却怪郎如旧。一叶惊秋，道是人归候。慵挑绣，早来妆就。盼到黄昏后。
宫怨
作者：潘祖同
朝代：清

前殿承恩者，而今宠亦衰。妾颜犹未改，惟有镜台知。
范蠡
作者：潘祖同
朝代：清

听罢文台一曲琴，功成宜退急投簪。当年乌喙能尝胆，绝世蛾眉尚捧心。旧友纵缘三术误，新恩还共五湖深。扁舟无复觚棱梦，虚牝君王座右金。
㤅伯庭中新植海棠闰六月重作花赋柬
作者：潘祖荫
朝代：清

一树垂垂瘦可怜，似闻手植曲阑边。已随艳日争宫体，更借余霞补绮天。汉苑梦回深雨后，蜀屏露挹早秋先。何妨美酝倾千斛，共醉花前笑作颠。
初三夜听雨作
作者：潘祖荫
朝代：清

秋声撼枕不成眠，忽听潇潇到耳边。已自无尘何待洗，偶因有漏欲参禅。露华净拭銮坡道，云树遥生帐殿烟。陡忆横塘篷底话，廿年无梦上吴船。
南苑绝句
作者：潘祖荫
朝代：清

新衙门接旧衙门，二广前车属内阍。此事自怜殷鉴在，唐家神策汉西园。双双古柳几番栽，蚂蚁坟高土一堆。只有元朝铁狮子，曾看延祐晾鹰台。旧院仁虞说定诬，三千海户旧衣租。似闻铁骑从天下，廿四离宫已尽芜。红墙百廿里纵横，处处长桥流水平。谁志河渠徵守敬，更谈潞水续贞明。御楼天上敞云房，松盖童童倚夕阳。畅好六飞来驻跸，满园林木尽秋光。问安中使朝驰骑，进膳园官夕贡鲜。舜日万年真大孝，至尊心在两宫前。射熊馆古昼阴森，霹雳弓鸣已殪禽。骑射共知家法在，网开三面圣人心。撰拟词臣日进笺，大书龙爪细蚕眠。凤河浩渺兰舟稳，丹札亲题一洞天。扈从羽葆尽仙官，衣染鹅黄羽翠鸾。五彩云霞朝日捧，十行诏下万人欢。彩旌结陈龙蛇动，银烛成城星月繁。神武圣谟周万里，玉关金甲尚云屯。琳宫古鼎焕天章，惜未西清两鉴详。好古小臣生苦晚，簪毫不及继梁王。宫门咫尺隔红桥，一片苍烟夜未消。处处冈峦如画里，飞泉万点逐风飘。狐啼乌叫隔山愁，月色朦胧万树秋。斗帐醉眠浑不觉，醒来珠斗正当头。雪笠烟蓑忆钓矶，此间七十二泉飞。溪山大好萦乡思，不为莼鲈也合归。
南苑绝句·其一
作者：潘祖荫
朝代：清

新衙门接旧衙门，二广前车属内阍。此事自怜殷鉴在，唐家神策汉西园。
南苑绝句·其七
作者：潘祖荫
朝代：清

射熊馆古昼阴森，霹雳弓鸣已殪禽。骑射共知家法在，网开三面圣人心。
南苑绝句·其三
作者：潘祖荫
朝代：清

旧院仁虞说定诬，三千海户旧衣租。似闻铁骑从天下，廿四离宫已尽芜。
南苑绝句·其九
作者：潘祖荫
朝代：清

扈从羽葆尽仙官，衣染鹅黄羽翠鸾。五彩云霞朝日捧，十行诏下万人欢。
南苑绝句·其二
作者：潘祖荫
朝代：清

双双古柳几番栽，蚂蚁坟高土一堆。只有元朝铁狮子，曾看延祐晾鹰台。
南苑绝句·其五
作者：潘祖荫
朝代：清

御楼天上敞云房，松盖童童倚夕阳。畅好六飞来驻跸，满园林木尽秋光。
南苑绝句·其八
作者：潘祖荫
朝代：清

撰拟词臣日进笺，大书龙爪细蚕眠。凤河浩渺兰舟稳，丹札亲题一洞天。
南苑绝句·其六
作者：潘祖荫
朝代：清

问安中使朝驰骑，进膳园官夕贡鲜。舜日万年真大孝，至尊心在两宫前。
南苑绝句·其十
作者：潘祖荫
朝代：清

彩旌结陈龙蛇动，银烛成城星月繁。神武圣谟周万里，玉关金甲尚云屯。
南苑绝句·其十一
作者：潘祖荫
朝代：清

琳宫古鼎焕天章，惜未西清两鉴详。好古小臣生苦晚，簪毫不及继梁王。
南苑绝句·其十三
作者：潘祖荫
朝代：清

狐啼乌叫隔山愁，月色朦胧万树秋。斗帐醉眠浑不觉，醒来珠斗正当头。
南苑绝句·其十二
作者：潘祖荫
朝代：清

宫门咫尺隔红桥，一片苍烟夜未消。处处冈峦如画里，飞泉万点逐风飘。
南苑绝句·其十四
作者：潘祖荫
朝代：清

雪笠烟蓑忆钓矶，此间七十二泉飞。溪山大好萦乡思，不为莼鲈也合归。
南苑绝句·其四
作者：潘祖荫
朝代：清

红墙百廿里纵横，处处长桥流水平。谁志河渠徵守敬，更谈潞水续贞明。
咏行帐
作者：潘祖荫
朝代：清

北极星明拱帝居，树丛隐隐见穹庐。风帆大海无边阔，云锦诸天一片舒。就岸牵船形却似，临渊结网意何如。碍眉妨帽从人说，顾问深惭第七车。
山海关
作者：潘祖荫
朝代：清

草色连云古战场，漫从胜国论边防。北来地势横玄菟，西去河声走白狼。皂帽辽东空一榻，青山华表几斜阳。阑风伏雨无聊甚，行客先秋鬓已霜。
查勘福陵工程出都柬长寿峰吴硕卿两水部
作者：潘祖荫
朝代：清

桥山石马汗犹新，千里关山百战尘。自是舂陵钟王气，从知辽水出真人。两家群纪风犹古，几辈倕般技入神。熟读《考工》知有法，漫将鞅掌说劳薪。
盂鼎歌
作者：潘祖荫
朝代：清

盂鼎出岐阳，刘吴皆著录。字画独环奇，文从悉可读。盂名古无徵，王命寔严肃。辞多戒酗醵，旨与酒诰续。盖是周大夫，掌酒食畿禄。殷以沈湎亡，周鉴凛坠谷。立监又佐史，申诫遍臣仆。文王与武王，字左皆从玉。边侯边伯先，受田作汤沐。南公南仲祖，世卿著氏族。成周事弗具，坠简久沈陆。幸赖彝器存，十可证五六。勿详宁阙疑，信耳且凭目。苟其迹可搜，奚惮指画腹。伟兹宗周物，郑重等球箓。何取轻诋諆，鲁赝同垢黩。况夫通借例，多足证故牍。遇建字殊形，废法音同属。佞古吾岂敢，聊破众疑蓄。
贺曹籀五十寿联
作者：潘祖荫
朝代：清
体裁：联

代推小学有达人；天假大儒以长日。
酥醪观养正庐联
作者：潘祖荫
朝代：清
体裁：联

出日入月是否道；寸田尺宅可治生。
齐子中姜镈歌
作者：潘祖荫
朝代：清

大钟为镛亦为鑮，我今试作齐鑮歌。吉金辟炼古所贵，销沈无奈陵谷何。深开历劫坠大鼎，荒原有时出断戈。况复钟县应乐律，往往易代遭刊磨。宣和天子犹嗜古，遐陬花石同蒐罗。一朝法物得齐鑮，几欲刻石铭巍峨。厥后王薛并著录，刻画严正无唯阿。何期历世几千载，尚有彝器神护呵。同治初年出晋土，十分鼓一度不讹。雕镂精绝仍朴素，字画籀古非斗科。篆间垂乳及鼓隧，舞上旋干盘龙鼍。铭文百七十有二，铣钲左右如交柯。神鲲击海弄金翅，天孙织锦穿云梭。惟王五月日丁亥，首述父祖辞委蛇。为子仲姜作宝镈，公族之女同英娥。上祝侯氏次及母，长愿寿考无滂沱。下暨兄弟与子姓，尔弥尔性称雍和。锡邑畴民侈厥绩，凡兹旌赏皆殊科。大工大徒更大仆，遍历三事庸汝多。定非龌龊等仗马，岂或臃肿笑疥驼。我思名卿齐最众，晋楚虽大无能过。二守以外迭柄政，宗臣庶姓资？瑳。兹也三世娶公姓，高资贵戚承恩波。才能自是乌苑亚，司空营地平无颇。人臣判县止钟磬，魏绛赐半遑论他。娱亲北堂奏全乐，益昭畏忌羞姝娿。所惜姓氏有阙泐，为辟为■徒摩挲。其名䒺旁作命字，六书无此滋呓哦。古壁残涎蹜蝓蠃，高空断字飞鴚鹅。画腹穿被闷逾此，推求百一奚夸？。昔贤盖阙义窃取，毋舍康衢寻坎轲。寠人得宝重什袭，恐有光气穿银河。吁嗟博古此其偶，倾家购易非蹉跎。
齐子中姜镈歌
作者：潘祖荫
朝代：清
体裁：古风

大钟为镛亦为鑮，我今试作齐鑮歌。吉金辟炼古所贵，销沈无奈陵谷何。深开历劫坠大鼎，荒原有时出断戈。况复钟县应乐律，往往易代遭刊磨。宣和天子犹嗜古，遐陬花石同蒐罗。一朝法物得齐鑮，几欲刻石铭巍峨。厥后王薛并著录，刻画严正无唯阿。何期历世几千载，尚有彝器神护呵。同治初年出晋土，十分鼓一度不讹。雕镂精绝仍朴素，字画籀古非斗科。篆间垂乳及鼓隧，舞上旋干盘龙鼍。铭文百七十有二，铣钲左右如交柯。神鲲击海弄金翅，天孙织锦穿云梭。惟王五月日丁亥，首述父祖辞委蛇。为子仲姜作宝镈，公族之女同英娥。上祝侯氏次及母，长愿寿考无滂沱。下暨兄弟与子姓，尔弥尔性称雍和。锡邑畴民侈厥绩，凡兹旌赏皆殊科。大工大徒更大仆，遍历三事庸汝多。定非龌龊等仗马，岂或臃肿笑疥驼。我思名卿齐最众，晋楚虽大无能过。二守以外迭柄政，宗臣庶姓资𪙆瑳。兹也三世娶公姓，高资贵戚承恩波。才能自是乌苑亚，司空营地平无颇。人臣判县止钟磬，魏绛赐半遑论他。娱亲北堂奏全乐，益昭畏忌羞姝娿。所惜姓氏有阙泐，为辟为■徒摩挲。其名䒺旁作命字，六书无此滋呓哦。古壁残涎蹜蝓蠃，高空断字飞鴚鹅。画腹穿被闷逾此，推求百一奚夸𨚗。昔贤盖阙义窃取，毋舍康衢寻坎轲。寠人得宝重什袭，恐有光气穿银河。吁嗟博古此其偶，倾家购易非蹉跎。
清平乐·读永清夫子选诗最
作者：潘端
朝代：清

好诗万首。不共山河朽。可惜选诗人掣肘。廿载未开笑口。也曾流落燕京。也曾困顿芜城。此意实难分剖，乾坤定忌才情。
鹧鸪天·寄外
作者：潘端
朝代：清

独倚纱窗画阁深。秋千架上月相侵。天街今夜凉如水，露滴芭蕉珠泪倾。风淡淡，夜沉沉。那堪愁绪苦萦心。弹琴欲遣胸中闷，拨尽朱弦闷转深。
鹧鸪天·见《众香词》、《词综》
作者：潘端
朝代：清

瑞脑空烧入夜香。轻风吹恨上罗裳。倚栏无语看明月，暗觉芭蕉影半墙。秋寂寞，夜凄凉。偏来愁思恼愁肠。愁肠寸寸因愁绝，又送愁人两鬓霜。
咏古
作者：潘素心
朝代：清

一曲琴声两意投，当垆贳酒不知愁。相如空有《长门赋》，却使文君叹《白头》。
挽张百熙联
作者：潘绍龙
朝代：清
体裁：联

犹顾亭林于辇毂有私祠，学别官师同俎豆；继李合肥以铜范为遗像，功标文武各峥嵘。
哭夫子
作者：潘翟
朝代：清
体裁：七言绝句

回忆分离出世外，吾携稚子返家园。全君名节甘贫苦，无限伤心不敢言。
万年桥
作者：潘耒
朝代：清

旧传吴胥门，有桥甚雄壮。不知何当事，谄媚分宜相。拆毁远送之，未悉其真妄。兹来经秀江，巍桥俨在望。横铺八九筵，袤亘数十丈。石质尽坚珉，蹲狮屹相向。皆言自苏来，运载以漕舫。严老自撰碑，亦颇言其状。始知语不虚，世事多奇创。桥梁是何物，乃作权门饷。鞭石与驱山，势力岂多让。充此何不为，穹天一手障。为德于乡里，或云差可谅。不闻掠彼衣，而令此挟纩。冰山一朝摧，籍没无留藏。独此岿然存，千秋截江涨。颂詈两不磨，功罪亦相当。犹胜庸庸流，片善无足况。吴山多佳石，胥江足良匠。有能更作桥，旧式犹可仿。
二姜先生祠
作者：潘耒
朝代：清

轼辙齐名世早知，百年忠义系人思。忠传折槛排奸日，义想衔刀伏阙时。两地青磷埋宿草，一山红树妥新祠。吴门野老多相识，雪涕争看《幼妇碑》。
华峰顶
作者：潘耒
朝代：清

昆仑之脉从天来，散作岳镇千琼瑰。帝怒东南势倾削，特耸一柱名天台。天台环周五百里，金翅擘翼龙分胎。峰峦一一插霄汉，涧瀑处处奔虹雷。华顶最高透天顶，万八千丈青崔嵬。乘云御风或可上，我忽到之亦神哉！游氛豁尽日当午，洞视八表无纤埃。南溟东海白一杯，括苍雁宕青数堆。千峰簇簇莲花开，中峰端严一莲台。华藏世界宛如此，醯鸡不识良可哀。渺茫夸阆苑，荒忽求蓬莱。何如天台灵异在人境，劫火不到无三灾。神泉自流，琪树不栽，弥山药草，满谷丹材。应真隐显混樵牧，飞仙游戏同婴孩。羲之乏灵骨，太白非仙才。已住神山却归去，空馀石屋寒苍苔。我已梦觉墙根槐，安能更逐鱼龙豗。径须习定栖峰顶，饱看沧桑三百回。
卦山
作者：潘耒
朝代：清

卦山交山阳，孤峰独崔嵬。下眺一气中，棱棱露岩崖。森如六爻列，错若诸卦排。我来正雪霁，寒空无纤埃。群峰皎练明，万柏攒一苔。远见介山巅，干霄白皑皑。近瞩交城城，微茫辨楼台。文峪下西溪，汾川自东来。连山走黄河，屏扆却抱回。谁言万家县，形势亦壮哉！守险在良牧，济世须雄才。利铁锢穷岩，健马嘶风哀。刘渊亦何人，石匣为之开。苍天不可问，浩歌舒远怀。
吴圣玉归自辽左志喜二首
作者：潘耒
朝代：清

梦想流人紫塞边，每依雁候祝南旋。不图真有珠还日，始信非无羝乳年。人痛嵇康罹横夭，天哀李燮予生全。乡音无改容颜肖，破涕应知慰九泉。数行墨牒只身归，叹息家园事总非。门巷凋残馀燕垒，亲朋零落半鹑衣。难寻手泽书千卷，且拜荒阡树十围。野老村童争拥看，乌头能白世间稀。
吴圣玉归自辽左志喜二首·其一
作者：潘耒
朝代：清

梦想流人紫塞边，每依雁候祝南旋。不图真有珠还日，始信非无羝乳年。人痛嵇康罹横夭，天哀李燮予生全。乡音无改容颜肖，破涕应知慰九泉。
吴圣玉归自辽左志喜二首·其二
作者：潘耒
朝代：清

数行墨牒只身归，叹息家园事总非。门巷凋残馀燕垒，亲朋零落半鹑衣。难寻手泽书千卷，且拜荒阡树十围。野老村童争拥看，乌头能白世间稀。
天柱峰僧饷黄独
作者：潘耒
朝代：清

黄独分来瓦铫边，香丁紫芋大于拳。笑他懒瓒浑闲事，误却长源三十年。
天都峰
作者：潘耒
朝代：清

黄山百千峰，兹何独称长？大巧不炫奇，尊严故无两。中天开帝廷，万灵此朝飨。肃穆垂冕旒，森严排甲仗。梯空一万重，拔地九千丈。烟云升及腰，日月行在掌。群山自言尊，对之失气象。譬如见真人，群雄自头抢。苍苍百里外，孤标已瞻仰。即之如可亲，攀之莫能上。石阙望峨峨，天桥瞩朗朗。载肉无由升，徒然结遐想。
峡江
作者：潘耒
朝代：清

峡江山对锁，不觉有江来。船向羊肠出，城临虎穴开。烧畬穿岭急，水碓拨云回。客鬓先秋白，何烦一叶催。
广武
作者：潘耒
朝代：清

盖世英雄项与刘，曹奸马谲实堪羞。阮生一掬西风泪，不为前朝楚汉流。
忻州婴杵庙
作者：潘耒
朝代：清

烈士不爱生，亦不卤莽死。苟生颜面羞，徒死魂魄耻。生死各有立，机括妙相倚。婴杵得其深，一发存赵祀。千夫共舆瓢，不如道旁委。两人利断金，同心而殊轨。间牒有阴阳，奇正相表里。神鬼未能窥，宵小安足拟。赵朔亦何人，得士有如此。驱车出忻州，酹酒吊故里。秋风正萧骚，浩歌热双耳。带兆虽中绝，巢卵岂俱毁。藏山不可求，哀哀哭公子。古人贵成事，今人贵成名。义声岂不美，躁取事或倾。吾心在千秋，旦暮安足争。太史佣法章，丙吉不自明。生潼闻李善，卖卜有王成。短箠诟楚隶，漏船舞吴兵。奇巧千万端，权舆于杵婴。精诚生智术，狡狯不足惊。死生判难易，当时费权衡。功成终下报，命乃鸿毛轻。为难勿藉口，君子守其经。
忻州婴杵庙·其一
作者：潘耒
朝代：清

烈士不爱生，亦不卤莽死。苟生颜面羞，徒死魂魄耻。生死各有立，机括妙相倚。婴杵得其深，一发存赵祀。千夫共舆瓢，不如道旁委。两人利断金，同心而殊轨。间牒有阴阳，奇正相表里。神鬼未能窥，宵小安足拟。赵朔亦何人，得士有如此。驱车出忻州，酹酒吊故里。秋风正萧骚，浩歌热双耳。带兆虽中绝，巢卵岂俱毁。藏山不可求，哀哀哭公子。
忻州婴杵庙·其二
作者：潘耒
朝代：清

古人贵成事，今人贵成名。义声岂不美，躁取事或倾。吾心在千秋，旦暮安足争。太史佣法章，丙吉不自明。生潼闻李善，卖卜有王成。短箠诟楚隶，漏船舞吴兵。奇巧千万端，权舆于杵婴。精诚生智术，狡狯不足惊。死生判难易，当时费权衡。功成终下报，命乃鸿毛轻。为难勿藉口，君子守其经。
水车
作者：潘耒
朝代：清

世间大巧不自用，用物之力因自然。力大无过风与水，驱使有道天无权。帆樯辐毂皆圣作，水车奇妙尤无前。筑防壅水令湍悍，冲波蹴踏车轮旋。轮广丈余贯以轴，编筒其上巧在偏。仰则吸水俯吐水，如瓶倾泻檐溜悬。刳木为槽受其吐，驾空行远归于田。神龙卷波谢迅疾，霖雨注地输连绵。昼翻夜运不暂息，无人守视常转圜。溪丁作碓舂米谷，山僧修笕行清泉。一家一户自便利，岂如普润泽不专。汉阴丈人戒机事，此非私智天机全。于人无争物无损，其器可守法可传。吴淞水平不可激，夔蚿相视休相怜。但安桔槔守拙钝，勤苦亦自邀丰年。
汴河行为方中丞欧馀作
作者：潘耒
朝代：清

汴河之上河如弓，汴河之下河如龙。弓行千里正一曲，龙性变化无常踪。神禹凿九河，放著渤海中。千五百年尚一决，大伾不北而趋东。遂令梁泗间，至今朝陆暮壑无终穷。杀湍捧土谅非策，排沙漉海难施功。《河渠》之书一寸纸，蜩螗万喙听者聋。提纲挈目示要领，客邸幸见中丞公。中丞勋绩高当代，保障之功汴河最。汴城万里初为鱼，河北金堤又横溃。公也捧节来治河，赤手与塞滔天波。指挥人徒三十万，北河柳尽南河柯。大帚如山小如堞，一浪不敌冲风过。晨餐掬泥土，夕眠枕盘涡。以身为石发为草，乃感帝力鞭鼋鼍。荆隆口闭神马塞，汴河南北重蚕麻。岂知功高定遭忌，讴吟翻促弹章至。旋闻东郡罢王尊，那得通侯赏延世。自尔长揖还东山，角巾啸傲江湖间。弈秋敛手向棋局，坐看黑白纷斑斓。昨闻清口决，又报漕河干。高堰塞复漏，归仁筑未完。胸中热血不可呕，相逢当路只缄口。丁宁翻向芒鞋客，画笏川原尽纡直。淮泗之间皆土山，眼前此意无人识。养痈裹创愁内蚀，不病河南病河北。负薪沉璧徒区区，疏不成疏塞非塞。吁嗟天意难可知，劝君且尽金屈卮。淮黄清浊乱已久，南土岂合偏疮痍。复禹旧迹理亦得，灾黎百万将安之？吁嗟天意难可知！且为公歌汴河诗，洗眼坐待河清时。
沈詹尹崔少詹招饮
作者：潘耒
朝代：清
体裁：七言律诗

西峰镇日翠崚增，儤直无因得共登。九陌年华银箭水，千秋心事玉壶冰。惟因绿酒亲元亮，莫遣黄花笑季鹰。却忆升平多故事，醉骑官马簇红灯。
河堤
作者：潘耒
朝代：清

良医视病人，察脉审其证。悉病所从来，治之药乃应。浊河本北流，清淮自南亘。河徒忽夺淮，淮弱而河盛。一石八斗泥，壅碍入海径。倒灌淮上流，湖于可涉胫。埂堰始冲决，淮南受其病。塞决固治标，要须遂其性。下流无路行，东遏必西迸。疮平毒未消，堡闭盗犹横。旁观方忧危，当局莫予圣。治河近称善，吾宗老司空。河徙时未久，淮流尚争雄。海口虽停沙，可以水力冲。淮主河乃客，主壮客不攻。用清以刷浊，当年策诚工。淮今仅一线，河涨犹难容。淤沙积成土，不浚焉得通？古方治今病，和缓技亦穷。疏瀹费虽多，尺寸皆有功。堤成倘蚁漏，金钱掷波中。
泛洞庭湖
作者：潘耒
朝代：清

九江潴一湖，占地楚封半。名城十二三，微茫缀湖畔。夏秋水盛时，涵天四无岸。中流吐日星，余波沸江汉。我行值仲冬，水落势平漫。犹然浩无涯，道里不可算。安乡抵巴陵，淹泊屡昏旦。眠餐蛟龙窟，偃息冯夷馆。风涛猛堪惊，云物奇可玩。霞蒸锦鲜新，日烁金灿烂。水浮玻璃天，山横青玉案。帆移畏回飙，雁度愁弱翰。城中标五湖，雄奇此为冠。平生慕图咏，及兹穷壮观。最喜流潦清，客水尽消散。全湖露真形，山川见条贯。惟湖有容德，不盈亦不暵。世人昧远览，临流畏湍悍。不有大壑潴，数州尽沈灌。配渎能停潆，比海齐浩瀚。愧无郭木才，神功莫能赞。亭毒思化源，望洋但三叹。
浴日亭
作者：潘耒
朝代：清

孤亭临望尽重溟，天水相摩不断青。日跃半洋皆紫电，潮来大地一浮萍。鹏游世界原空阔，蜃吐楼台自杳冥。何必褰裳慕蓬岛，当知此地即珠庭。
烈士行赠赵义庵
作者：潘耒
朝代：清

宝刀削葵马守户，当今烈士贱如土。举头不识赵王孙，空向陈编吊婴杵。王孙二十逢乱离，才高胆盛无人知。江东顾荣目如电，一豹贱却千羊皮。玳簪珠履正杂沓，王孙落落无他奇。邛崃坂上高车覆，御史门前乌夜哭。三千上客散如星，义故儿郎抱头伏。可怜端正骑羊子，鞭笞蹴蹋奚官里。白楸三寸无人收，骨肉苍黄窜荆杞。王孙此时气拂云，赤手真入磨牙群。陈容甘共藏洪死，习脂不畏曹瞒嗔。精诚贯日智略凑，抱还孤儿如有神。潜藏抚护麟种存，丁宁莫遣家人闻。沉吟此事廿寒暑，中郎坟土蒿如柱。王孙落魄尚关河，失路骅骝老无主。昔年遇君清淮流，今春遇君燕市头。苦言奔驰不称意，一官束体如赘旒。苏台何意仍相值，短鬓尊前泪双滴。瓠瓜在地根在天，黄杨一闰一回厄。吁嗟万事如惊波，翻云覆雨何其多！褚渊封侯袁粲死，如君岂得辞轗轲？萧萧凉雨胥江暮，题诗别有伤神处。江头不见酒家佣，瀚海羝羊何日乳？
画松歌为梅瞿山作
作者：潘耒
朝代：清

画松不难与松似，贵得寒空磊落意。一片梢云拂雪姿，巍峨迥与凡柯异。梅君都官之后人，才华标格都绝尘。善画尤工作松树，寸管貌出千龙鳞。孤根直干势奇矫，烟涛漠漠开清晓。直如白虹亘晴霄，怒如苍龙作鳞爪。端如岩廊坐伟人，高如深林出遗老。一气淋漓入化工，千寻错落舒怀抱。毕宏韦偃不可追，粉本岂是人工为。十年看松甫落笔，黄山万树为君师。黄山之松信奇绝，太古以来无斩伐。十步蟠拿九步折，行空偃地无罅缺，支撑岩崖碍日月。嗟我不得掉臂行游于其间，尘沙日夕彫壮颜。徒对慈仁两秃干，朝行婆娑暮忘还。梅君何当访尔就茅屋。抱琴醉枕松根宿，看君作画题诗老亦足。
登五老峰最高顶
作者：潘耒
朝代：清

我浮鄱湖望五老，万仞秀出天中间。云气蒙笼乍开合，恍疑蓬阆难跻攀。岂意今朝策藤杖，逍遥遍踏五峰上。寒空啸裂碧玻璃，大地山河收寸掌。南康军城一叶浮，扬澜左蠡横天流。白沙赤岸错如绮，烟林点点天南州。天公妒我尽远景，故遣飞云夺峰顶。如轮如席掠面来，万象斯须不留影。乘云我欲之帝廷，稍为匡君呜不平。兹山何者让衡霍，不岳不镇谁使令？一笑颠仙扶我住，世上空名了无据。餐霞吸露快即休，多口无遭帝阍怒。
登嵩山绝顶
作者：潘耒
朝代：清

不辞触热上嵩巅，欲遣双眸尽八埏。翠岭千重包楚塞，黄河一线下秦川。长安远隔浮云外，乡国微分匹练边。清啸一声鸾鹤应，随风飘去落何天？
登黄鹤楼
作者：潘耒
朝代：清
体裁：古风

武昌三面临江水，横山如屏亘城里。西风蜿蜒欲入江，压以高楼半天咫。三层迥与三霄邻，八面平当八风起。遥看缥缈接蜃楼，近睇峥嵘叠霞绮。仙人远自清都来，下视尘土惊崔嵬。江山清旷殊可乐，停鸾驻鹤相徘徊。草没高唐观，水浸章华台。六朝兴废沤起灭，人民城郭都可哀。世人扰扰风中絮，真仙对面何由遇？但闻笛声嘹喨松声寒，月白江空杳无处。刻像标名两渺茫，食枣得仙何荒唐。但须净埽胸中尘万斛，濯缨万里临沧浪。庾亮不堪吊，祢衡何足伤？白云飞来劝一觞，拍手共入无何乡。
白雪楼
作者：潘耒
朝代：清

百尺高眠四海空，沧溟文坫夙称雄。生平娄水埙篪应，死耐虞山玉石攻。盛世才华容傲睨，达人官爵谢牢笼。清严标格依稀在，华鹊苍寒落水中。
碧云寺
作者：潘耒
朝代：清

香台俯鸿蒙，群山四环卫。龙宫豁然开，楼观涌空际。丹霞夹飞甍，珠树荫密砌。峥嵘神鬼工，照耀金碧气。壮观何能尔，创此自中贵。坡陀山送冢，规模更宏丽。黄肠隧道封，玉鱼便房闭。丹青俨祠宇，特敕蒙葬祭。丰碑刻鸿文，历历元宰制。行人不能读，识者发叹忾。中官古来有，扫除职微细。念其犬马勤，帷盖斯可瘗。奈何滥恩私，王章亵奴隶？官号借台司，封土同带砺。所以蓄神奸，毒焰流海澨。燃脐未快心，惟令此埋胔？苍凉金粟堆，寝殿非昔制。兹何尚巍然，石门锁松桂。谁能手斧柯，千春扫氛翳？
经姜给谏墓作
作者：潘耒
朝代：清

青峰一曲抱愁云，中有先朝谏议坟。往日儿童识邹浩，到今野老哭刘蕡。山头树屋称残卒，地下戎衣见故君。埋骨便为干净土，丰碑华表漫纷纭。
羊城杂咏
作者：潘耒
朝代：清

崖山尚住宋遗民，文陆当年事苦辛。穷海不春犹正朔，孤航无主自君臣。忠魂郁作潮头怒，浩气蒸成蜃阙新。异代流风多感激，草间时有纳肝人。
荔支盆
作者：潘耒
朝代：清

荔支盆，来三山，枝头壅土生根难。荔支盆，上建浦，冲波峻滩挽舟苦，短逢愁日复愁雨。荔支盆，过仙霞，千夫肩荷百吏遮，汗流骨出愁鞭挝。从此浮江溯河去，严程昼夜不停住。焦枯颠顿十存五，寥落猩红缀孤树。蓬莱宫中掩露尝，冰丸入口流琼浆。宁知一丸数金值，百旬劳扰千村忙。大臣事君自有礼，忠孝不在养口体。争新作俑彼何人，绎骚烦费无穷已。不贵异物惟吾皇，勤求民隐恒如伤。谁能上书罢贡献，令人千载思唐羌。
西泠展墓
作者：潘耒
朝代：清

三尺蓬科几树梅，梅根碧血总成苔。春山雨露僧时到，画角昏黄鹤一来。入梦有人迷北海，招魂无地哭西台。鸱夷未化钱塘水，莫怪潮声夜夜雷。麦饭椒浆拜草间，相看应怪我苍颜。休疑陆弟曾如洛，为报梁童已出关。将母归来无旧业，藏书到处有名山。《西征》赋就何人赏，焚向东风血泪斑。
西泠展墓·其一
作者：潘耒
朝代：清

三尺蓬科几树梅，梅根碧血总成苔。春山雨露僧时到，画角昏黄鹤一来。入梦有人迷北海，招魂无地哭西台。鸱夷未化钱塘水，莫怪潮声夜夜雷。
西泠展墓·其二
作者：潘耒
朝代：清

麦饭椒浆拜草间，相看应怪我苍颜。休疑陆弟曾如洛，为报梁童已出关。将母归来无旧业，藏书到处有名山。《西征》赋就何人赏，焚向东风血泪斑。
赠屈翁山
作者：潘耒
朝代：清

燕山晋塞早凭陵，老去丘园自枕肱。奉母安期蒲九节，著书弘景阁三层。琴心久歇辞谣诼，龙性初驯避弋矰。终竟才人须学道，才华减处道缘增。
赠杜于皇
作者：潘耒
朝代：清

男儿无家复无国，六合飘然一孤客。客行落落云出岑，其去无迹来无心。山水佳处便淹泊，偶然相逢不可寻。黄冈豪士世无偶，胸吞云梦者八九。神鹰铩翮不能飞，丹霄碧海将安归？三十年来泛江舸，大块无尘能著我。商山须眉大泽裘，游戏人间无不可。往年访友扬州城，州人喧呼看岁星。如云冠盖趋门庭，先生酣眠醉不醒，醒来洗眼焦山青。金焦如螺意不快，一叶翩然下江濑。青丘方壶不可期，白龙赤鲤遥相待。我亦汗漫之遐方，束发结交多老苍。惟翁差池未识面，江云关树空相望。锡山叶脱蠡湖朗，散步禅房见筇杖。怪来避地已经年，笑我劳劳逐尘鞅。昆明劫火方洞然，老鳌抃山波接天。土偶桃人莫相笑，久客会有还山年。先生无事但宴眠，大瓢满酌清泠泉。君不见君家杜陵丧家者，茅屋秋风泪盈把，挥泪高歌《洗兵马》。
赠钱饮光
作者：潘耒
朝代：清

蹀血生还万里天，土床树屋尚依然。笺余《易象》研朱细，踏遍云山著屐便。久矣泥涂书亥字，凄其衰白感丁年。谁怜灵武麻鞋叟，老向空山拜杜鹃。
金山
作者：潘耒
朝代：清

万古标形胜，中江一柱尊。水分天作堑，地坼海为门。钟磬来波面，蛟龙聚塔根。蕲王血战处，坠马有惊魂。
韩蕲王墓碑歌
作者：潘耒
朝代：清

灵岩山前冢累累，荒烟野蔓不足悲。巨石崚嶒戛松际，旁人云是韩王碑。韩王蜕去五百载，当年英名至今在。弯弓夜月射奔鲸，拔剑寒沙清瀚海。一朝雄姿为枯骨，麒麟高冢营山窟。黄肠便房天府出，守冢万家拜百笏。岁久但见蒿与藜，豺狼入穴狐兔啼。惟留一片石，千古灵岩西。灵岩峰高入云霓，韩王勋名与之齐。惟王勋名震千古，手奠坤维揭天柱。挥日之戈射潮弩，半壁江山留宋土。可怜后此竟何人，忍使铜仙泪如雨！梅花落尽梨花开，游人络绎灵岩来。但上琴台寻响屟，何人山麓披蒿莱？碑高三丈字如掌，帝制鸿文盛褒奖。纵使碑刓墓尽平，盖世功名在天壤。君不见钱塘饮马江不流，凤山宫阙为荒丘。张王秦相墓何在，六陵萧飒冬青愁。
韶州至清远道中杂诗
作者：潘耒
朝代：清

浈阳峡百里，两崖状如门。江流日漱啮，崩剥露危根。空中颐霤削，骨立龙虎蹲。孤舟出其下，凛然凄心魂。石戴万篙眼，壁萦千牵痕。溯流行良难，下峡如星奔。滩急波易驶，林深景常昏。奇峰递迎送，百千互卑尊。或肖天榜挂，或疑铁骑屯。心赏不暇接，目眩难具论。古来投荒人，郁结声长吞。壮观有如此，何必非君恩？
马当山
作者：潘耒
朝代：清

飞帆如箭劈流开，遥奠江神酒一杯。好风肯与王郎便，世上惟君不妒才。
挽曾国荃联
作者：潘英章
朝代：清
体裁：联

经营江表，上佐中兴，正当汉室需才，俄报骑箕归传说；放逐人间，终为左衽，惭愧山公启事，虚劳抗疏讼陈汤。
北固秋望
作者：潘茂
朝代：清

秋色千家带郭昏，英雄已矣霸图存。赭衣旧厌秦皇气，黄鹤空招宋玉魂。夜冷一镫悬佛阁，月明双旆闪军门。年来海国楼船静，尚有如山铁骑屯。
佛山经堂寺联
作者：潘衍桐
朝代：清
体裁：联

浩劫感沧桑，愿将世界大千，杨枝洒遍；灵光留舍利，现出金身丈六，茎草化成。
挽曾国荃联
作者：潘衍桐
朝代：清
体裁：联

功在国，德在民，综平生伟绩嘉谟，合与难兄相伯仲；生赐爵，死赐谥，极恩礼隆天重地，更邀宸眷逮孙曾。
挽陈景伊联
作者：潘衍桐
朝代：清
体裁：联

廿载忝深交，谊联葭末，居接兰芬，每怀情话依依，小别那知成永诀；双亲还健在，赖有白眉，慰兹黄发，太息天才落落，一衿胡竟老斯人。
西园杂咏
作者：潘衍桐
朝代：清

一桥纳群影，影百不可摹。仪徵文笔佳，有记如绘图。寻之路三折，究与虹腰殊。夜半荷花开，清香襟袖俱。一径入寒云，万竹昼深碧。红英尚迟吐，照此春月白。幽林不逢人，癯鹤有行迹。半盏绿茶香，无言对凉夕。
西园杂咏·其一
作者：潘衍桐
朝代：清

一桥纳群影，影百不可摹。仪徵文笔佳，有记如绘图。寻之路三折，究与虹腰殊。夜半荷花开，清香襟袖俱。
西园杂咏·其二
作者：潘衍桐
朝代：清

一径入寒云，万竹昼深碧。红英尚迟吐，照此春月白。幽林不逢人，癯鹤有行迹。半盏绿茶香，无言对凉夕。
集句赠王韬联
作者：潘衍桐
朝代：清
体裁：联

闭户著书多岁月；挥毫落纸如云烟。
雨中过峡石驿
作者：潘衍桐
朝代：清

驱马度重关，殽函隐约间。钟鸣知寺近，云翳欲无山。险路频年熟，劳生几日闲。杏花开几树，倩汝照酡颜。
题梁贞妇像联
作者：潘衍桐
朝代：清
体裁：联

节挺松筠，抚轸琴调贞女操；恩承纶綍，旌闾诏策史臣书。
挽妹联
作者：潘衍盛等
朝代：清
体裁：联

呜呼痛哉，尚奚言哉，十九年有妹分劳，曾谱兰陔一阕；啜其泣矣，何嗟及矣，廿四载遇人不淑，为歌蓷谷三章。
新居联
作者：潘衍鋆
朝代：清
体裁：联

余地拓数弓，几时枌里言归，得赋床居遂初服；故庐仍半亩，差幸荆菙并茂，勉培旧植式清芬。
六州歌头·隋宫吊古
作者：潘西凤
朝代：清
体裁：词

长堤一望，落日破山红。垂柳细，横塘窄，鉴楼空。旧游踪。往事全休记，伤人甚，临此地，皆酸鼻，忧心者，更忡忡。一梦江都，七二珠楼下，别有隋宫。便乾坤从此，得失有无中。逐鹿屠龙。走西东。想长施戟，短挥斧，旁抡剑，远推弓。消魂事，时而始，思无穷。恨千重。今日平沙外，桥廿四，月朦胧。黄瓦尽，铜驼没，玉勾壅。自古吟诗狂客，来悲悼、有动乎衷。问沧桑人世，何处脱飘蓬。说甚英雄。
大江东去·秋夜同汪清涟宿程敬庵、姚笑夫山庄，用陈检讨韵
作者：潘西凤
朝代：清
体裁：词

河干唤渡，向同侪、村馆索浮大白。直令狂奴横醉眼，画出江东笨伯。衣上沾霜，榻边留月，骨与酸风敌。莫谈往事，大非旧日胸臆。久矣付与浮云，皆缘计早见，弹求鸮炙。此际徒然言亦耻，冷彻神魂如雪。枕藉三更，梦寻一觉，鼓柝声偏急。依依不寐，空阶冷翠堪拾。
惜分钗·题颠道士画寒林访友图
作者：潘西凤
朝代：清
体裁：词

消魂处。斜阳路。一閒亭子三株树。更魂消。小溪桥。人拖竹杖，我挈诗瓢。摇。摇。寒山外。人还在。楼边竹里听清濑。到前村。扣柴门。无言握手，一笑开樽。醺。醺。
拜星月慢·已亥中秋与友人话旧
作者：潘西凤
朝代：清
体裁：词

月正当头，人逢知己，那似今朝俱有。岂不谈情，却拖人搔首。记当日、是柳和花月夜，此际阿侬分手。重问清虚，去广寒宫走。且挥杯、且酹姮娥酒。这时节、说也难为口。半世落索飘萧，苦掣书生肘。事无成、徒令言之丑。凄凉杀、天也凄凉瘦。君不见、月到明朝，要团圆非旧。
桃源忆故人·醉后作
作者：潘西凤
朝代：清
体裁：词

酒酣拔剑呼天问。声断都无吾应。多少旧时情性。一一消磨尽。而今风景伤人甚。冷杀落花村径。更有夜来憎听。碎雨和清磬。
莺啼序·邗江述旧，用陈检讨韵、
作者：潘西凤
朝代：清
体裁：词

十里扬州，郭点点、绿波鸥鹭。蓦牵情、廿四桥头，望断许多烟树。杜宇叫残归国梦，浮萍化尽垂杨絮。笑无端日月，底事催来催去？遥忆当时，都成往事，无复星河渡。理愁肠、万结千回，人在桃花深处。想山窗、茗碗炉烟，和春日、怀人诗句。更消魂，执手亭前，百花围护。此时此际，又满院春光，可尝閒步。怕料峭风寒，体甚支离，衣须轻素。红豆频抛，青眸未改，故人别久应心顾。难在到、隋堤烟雨路。令人吊古，玉勾斜上荒邱，尽是美人香墓。伤心难说，流水行云，缥缈浑无据。更是春风绿柳，楚楚凄凄，忙忙梦梦，丝丝缕缕。金屋难成，玉簪空在，何当消受青灯下，醉酕醄、仔细窗前觑。可怜今夜孤身，梦断青魂，泪成红雨。
貂裘换酒·舟中作
作者：潘西凤
朝代：清
体裁：词

离别今番苦。记前朝、桃花林下，叮咛细语。忍泪低眉含笑立，声则半吞半吐。今夜里、伊人何处。偏是新来清梦少，怕咿唔、耳畔吴娘橹。心憔悴，声凄楚。月明一棹临江渚。正两岸、人家都静，隆鼕三鼓。此际推篷回首望，望尽迷离烟树。剪不断、柔丝千缕。遥忆江淹曾赋别，便消魂、未必能如许。天欲晓，愁难去。
貂裘换酒·见梅有忆叠前韵
作者：潘西凤
朝代：清
体裁：词

梅破猩红罅。倚寒窗、乍牵往事，揉如嚼鲊。曾记何时亭子畔，人艳花光交射。只立在、月明林下。重幻罗浮真不易，想荒凉、地面思来怕。折一朵，鬓边挂。香堪酿酒仙桨泻。正羁人、萧条旅馆，和香入画。做到灯残人静后，愁杀丁东铁马。还閒着、花宫钟打。我是花神前世我，在花閒、自觉情多者。石作枕，花为藉。
貂裘换酒·重过邗江玉香堂托宿清涟，用检讨韵
作者：潘西凤
朝代：清
体裁：词

桨劈沧波罅。过江村、沿崖籴粟，就盘买鲊。拖水吴歌歌断处，两岸红灯早射。已瞥见、扬州关下。想到鞭帆无限险，比上天、蜀道尤多怕。人尝似，青猿挂。晚烟寒气霏霏泻。入江城、登楼极目，迷离难画。投宿故人黄叶屋，曾向绿杨系马。今又把、柴扉夜打。屈指旧游星散久，谢汪伦、千古情深者。更欲尽，枕堪藉。
鹊踏花翻·对月次张允宜韵
作者：潘西凤
朝代：清
体裁：词

咄尔风流，春宵对月，凭栏谁解心头话？知情算有寒梅，屈曲清幽，斜描一影窗边挂。碧天如此好时光，美人不见来林下。深夜人月，依依入画。到头只有情无价。愧我落索江乡，心长袖短，难卜功名卦。而今花月任嫣纤，举头生恐姮娥骂。
山居述怀
作者：潘观保
朝代：清

招呼樵侣白云坳，岩坞林深翠欲交。一径桑阴蚕上簇，几家梅雨燕成巢。边城烽燧惊飞檄，身世江湖叹系匏。小隐林泉终有愿，要留佳处待编茅。
检校草堂花事
作者：潘观保
朝代：清

石壁藤萝引蔓斜，茅堂终日对烟霞。剪裁入格疏疏柳，幽静宜人澹澹花。圃有余闲添竹石，诗成杂咏半田家。山厨供馔多风味，更喜邻翁饷笋芽。
袁江道阻南归感成
作者：潘观保
朝代：清

倚棹归来欲暮天，未秋帘幕已成烟。桃花泣露无情艳，柳絮团风不肯圆。极目关河疑昨梦，断肠情绪最今年。平生愧说刘司户，一样飘零绝可怜。
新秋水芝池上
作者：潘诚贵
朝代：清

池馆清秋里，房栊尽日阴。露香寒瀹茗，雨气润支琴。久病添诗债，澄观养道心。晚凉眠易熟，过客莫来寻。霜叶纷红锦，秋花媚绿萝。石坳穿稚竹，水槛卧残荷。笛引邻家近，香留隔宿多。新寒上屏背，雁已渡银河。
新秋水芝池上·其一
作者：潘诚贵
朝代：清

池馆清秋里，房栊尽日阴。露香寒瀹茗，雨气润支琴。久病添诗债，澄观养道心。晚凉眠易熟，过客莫来寻。
新秋水芝池上·其二
作者：潘诚贵
朝代：清

霜叶纷红锦，秋花媚绿萝。石坳穿稚竹，水槛卧残荷。笛引邻家近，香留隔宿多。新寒上屏背，雁已渡银河。
晚泊京口
作者：潘诚贵
朝代：清

流水寒烟送六朝，西津渡口一停桡。白鸥渚冷蘋花老，黄鹄山空槲叶彫。残笛秋生江馆月，落帆风急海门潮。今宵且醉兰陵酒，赖有明镫慰寂寥。
一粟庵水榭与贝闰生话旧即送之常德
作者：潘遵祁
朝代：清

常时颇怪天厄汝，终岁匏瓜伤独处。漂摇家室到今日，却羡君身轻可举。三年不见换须鬓，野鹤闲云渺何许。忽然矫翼落人海，执手亲朋泪如雨。平生知己草间没，旅殡荒凉不能抚。桐桥烟月纵无恙，寂寞江干谁与语。亦知鸿爪偶留印，刺刺沧桑话乡土。须臾惜此眼前景，明日轻帆挂湘楚。
再游支硎
作者：潘遵祁
朝代：清

掩扉忽动游山思，要看千岩万壑秋。薄雾野塘移艇去，斜阳萧寺听钟留。白云双屐雨沾袂，黄叶一林风满楼。别有禅扃藏曲坞，半房花竹最清幽。
出郭
作者：潘遵祁
朝代：清

出郭刚乘雨后天，芳林如画草如烟。波痕乍长三篙活，日影微烘一笠圆。世事不来寻老圃，人生只合泛轻船。含情独向春江立，流尽桃花望渺然。
琴川返棹途中
作者：潘遵祁
朝代：清

虞山犹在眼，西风吹鹢首。秋光正澄澹，偷闲未可负。遥村与近墅，画意满林薮。恍如对耕烟，直欲追子久。生长此钓游，烟霞恣所取。始知造化师，不在绳墨守。新霜上高枫，斜日挂疏柳。迤逦转双桡，参差写坡阜。道似目击存，巧藉天工牖。前年咏四图，今日伤吾友。吾画倘可成，赏音问谁某？
秋杪雨中过凤池园
作者：潘遵祁
朝代：清

听雨思移竹，看云忆种瓜。短垣新旧叶，荒圃浅深花。地僻方征战，天寒未室家。吴侬嬉岁晚，米价似泥沙。
草堂咏双燕
作者：潘遵祁
朝代：清

感尔衔泥意，柴扉镇不关。无心依广厦，有约到深山。紫塞秋风急，红楼夕照间。新雏慕高举，知否定巢艰。
寻包山寺憩其下院遂访毛公坛
作者：潘钟瑞
朝代：清

数里冲秋炎，投门释午倦。不知云岫深，来此下方院。偶逢真率僧，草履何轻便。息阴竹柏间，刚及茶瓜荐。爽气来虚堂，雄势眄崇殿。小话废兴迹，恰未龙象变。仙坛古道场，尘劫迅飙电。过墟天宇空，陟峻榛莽遍。波窥双井沈，丹想九成炼。错疑绿毛生，松针落衣缘。
汇上里
作者：潘钟瑞
朝代：清

昨闻里巷言，异人世罕有。西山汇上里，蔡氏沈家妇。年逾一百岁，山中无其偶。今晨趋造之，村客导先走。门庭表肃清，竹木参左右。登堂识其子，疑是绛县叟。问年八十五，自云早衰朽。虽幸抱孙曾，康彊逊吾母。引我窥中闱，藜床坐而久。晬然盎于背，如丘秃其首。叩以长生诀，默默不开口。视我一转睫，遽起掩户牖。会兹掩户意，鐍钥贵能守。守之金石坚，可与彭佺友。我闻磅礴气，惟坤得其厚。阳动而阴静，静者每多寿。况钟山水灵，迥脱尘市垢。谁谓劳力身，蕉萃夭陇亩。人瑞锡自天，创见额加手。此境岂西池，有星灿南斗。归去夸眼福，游仙良不负。我亦癸未生，追逐周甲后。形癯鬓二毛，对母惭老丑。一百有六岁，知我能到否。
同东塘中江芝仙偶饮万资寓斋分韵
作者：潘钟麟
朝代：清

浅酌妙无意，间寻若有期。闭门余积雪，拨火检残棋。人境依山寂，花香耐客迟。居然陶谢席，醉墨湿新诗。
圣宏上人过访
作者：潘钟麟
朝代：清

十载芒鞋迹，云山踏万重。何期间坐雨，又忽对听松。瘦杖思肩雪，空廊说画龙。扑尘车马外，难得冷相逢。
青县道中
作者：潘钟麟
朝代：清

小憩寻初地，征途问老僧。寒花冲雪绽，幽阁拨林登。须鬓惊新换，风尘息未能。仆夫侦断岸，隔夜又悬冰。
挽董诰联
作者：潘锡恩
朝代：清
体裁：联

珠玉自天题，计两番紫阁图形，早有丹青传相业；楼台无地起，综卅载黄扉翊化，惟将清白表臣心。
挽曾纪泽联
作者：潘锡春
朝代：清
体裁：联

家学本渊源，两世称柱石重臣，惟是父斯有是子；勋名在天壤，四海仰鼎钟伟绩，生为英没而为灵。
挽曾纪泽联
作者：潘锡畴
朝代：清
体裁：联

廿余年南丰敬祝，凡才谫陋，勉效驰驱，况竹林更托帡幪，承厚谊殷拳，任杖素邀公特识；四千里北地重来，薄宦空羁，允为提挈，乃梁木忽惊摧折，记前言在耳，抚棺祗哭我无缘。
寄顾茂伦先生
作者：潘镠
朝代：清

十载江城久未过，美人幽梦近如何？著书岁月穷愁老，对酒湖山感慨多。谊重延陵贻缟带，节高元亮卧烟萝。还期鼓楫成良会，听取尊前《白石歌》。
扬州秋感
作者：潘镠
朝代：清

光岳英灵河洛分，尚馀寒焰射青冥。将军阃外空专钺，丞相营前竟坠星。鬼哭郊原凄晓角，鹤归华表泣新亭。秋风万里荒林下，手折黄花当荐馨。
金山
作者：潘镠
朝代：清

孤屿中流峙，横空势欲吞。天清江作带，地阔海为门。塔影鱼龙静，潮声日月奔。茫茫千古意，酾酒共谁论？
天寿山
作者：潘问奇
朝代：清

金粟堆寒石兽眠，六龙肠断草芊芊。晚山踯躅开何处，春社樱桃罢几年。黄纸禁樵新约法，白头供扫旧中涓。关情最是民间垄，昨日儿孙挂楮钱。
秋兴
作者：潘问奇
朝代：清

少小襟期与世违，布袍时复傲轻肥。为寻无忌栖梁苑，曾吊灵均入秭归。苜蓿花寒天马病，神仙字老蠹鱼饥。晴窗检点奚囊句，风月年年有是非。
红豆
作者：潘问奇
朝代：清

故国龙孙竟杳然，堂前燕子剧堪怜。摧残芳树岐王第，憔悴春华贺老弦。红豆不忘行乐夜，锦缠殊忆奉恩年。因君细数梁园事，羯鼓琵琶总杜鹃。
读吴梅村宫詹萧史青门引感而有作
作者：潘问奇
朝代：清

尚有王孙泪，凄凉泣路隅。吹箫朱户冷，换酒宝衣无。都尉门前草，平阳第里乌。重来逢白发，面熟旧宫奴。劫火摧龙种，徒余下嫁身。前朝驰道柳，往事钿车尘。戚里巢新燕，瓜田走庶人。我吟肠断句，回首一沾巾。
读吴梅村宫詹萧史青门引感而有作·其一
作者：潘问奇
朝代：清

尚有王孙泪，凄凉泣路隅。吹箫朱户冷，换酒宝衣无。都尉门前草，平阳第里乌。重来逢白发，面熟旧宫奴。
读吴梅村宫詹萧史青门引感而有作·其二
作者：潘问奇
朝代：清

劫火摧龙种，徒余下嫁身。前朝驰道柳，往事钿车尘。戚里巢新燕，瓜田走庶人。我吟肠断句，回首一沾巾。
读姜雪苍祝发诗漫志
作者：潘问奇
朝代：清

三生石上厌华簪，火宅莲华尚可寻。天下有丝都绣佛，眼中何事不灰心。酒旗歌扇人犹在，箬笠梭鞋路已深。禅院傥能携我去，一龛勤礼象王金。
送梁协和归南昌
作者：潘问奇
朝代：清

名山如待我，愤不在焚书。乱世旌旄假，真才礼法疏。窗联三寸烛，铗冷十年鱼。羡尔章江上，归来有敝庐。
包惊几夜过
作者：潘陆
朝代：清

故人寒夜至，风雨暗东菑。不忍论前事，还同哭所知。住山多病后，学佛破家时。犹念飘零者，殷勤重有期。
同玉鱼过肇伯饮感赋
作者：潘陆
朝代：清

门前桥影漾江流，几度吞声哭故侯。公子苦饥还置酒，老夫向晚且停舟。百年天地倾朋党，十载逋逃任马牛。漠漠海云连朔气，又惊初雁过吴洲。
秋日和李玉庵韵
作者：潘驯
朝代：清
体裁：五言律诗

望中秋色淡，倚槛自依依。渐薄雪难定，将还鸟倦飞。酒狂思旧社，官拙想初衣。却愧陶居士，初来便赋归。
秋晴
作者：潘驯
朝代：清
体裁：五言律诗

每到深秋后，常多积晦天。讵期昨夜雨，散作满林烟。红叶沿溪寺，黄云带郭田。佳时不易得，暂醉菊花前。
雨止
作者：潘驯
朝代：清
体裁：五言律诗

秋雨愁难霁，新晴亦偶然。万山青楚塞，一鹭白江天。世事浮云外，乡心落照边。片帆轻似叶，计日到花源。
登基隆山
作者：潘骏章
朝代：清

山静斜阳冷，松寒欲化龙。洪涛时在耳，零落几声钟。
余欲北行邻翁持酒相饯戏题一绝
作者：潘高
朝代：清
体裁：七言绝句

轻云疏雨变新凉，白酒黄鸡饯旧庄。自笑明朝千里别，堆盘赤枣作重阳。
初春有述
作者：潘高
朝代：清
体裁：古风

我生无他长，所耽惟种树。树中尤爱梅，为其能守素。守素有同心，相将老岩穴。花时犯清霜，坐到将残月。家园兴未足，寻梅过太湖。梅花如白云，茫茫路欲无。入山不忍尽，下山元独宿。钟清何处寺，花隐谁家屋？愿言寄吾友，一枝折寒林。微物何足贡，将此岁寒心。
别庄氏女子
作者：潘高
朝代：清
体裁：古风

忆我种梅日，甲午暮春间。生尔十月后，梅花始及肩。女长梅亦大，于今二十年。今尔别我去，梅花仍满檐。与尔簪荆钗，摘梅插花钿。凄然与母别，母痛泪如泉。拭汝纵横泪，记我临歧言。尔在汝舅侧，实如父母前。汝姑既已无，正须赖汝贤。其余诸姑叔，和柔实所先。苦语何可尽，绕梅空潸然。
卖花词
作者：潘高
朝代：清
体裁：古风

身是城边卖花叟，卖花归来即买酒。曲巷朱门声婉转，春风作伴蜂声满。家家有花花未开，春风先到我家来。劝君买花须少年，劝君莫惜买花钱。卖花老叟年年在，买花年年时时改。昨日少年今日老，君不见担上花开可常好。
古意
作者：潘高
朝代：清
体裁：古风

跨马塞北地，百战封一侯。钓鱼江南天，一竿占十洲。此事孰不知，大白为我浮。醉起唱铜斗，此乐君知否？
寄梵川诸友
作者：潘高
朝代：清
体裁：五言律诗

柳暗溪南路，柴门第几湾？人随春水远，鸟带夕阳还。绿过孤村雨，青浮隔县山。徘徊芳草意，不尽暮云间。
寒食
作者：潘高
朝代：清
体裁：七言绝句

黄鸦谷谷雨疏疏，燕麦风轻上鲚鱼。记得去年寒食节，全家上冢泊船初。
忆幼子
作者：潘高
朝代：清
体裁：古风

少年会有役，辛苦何足言。四十今过二，向后多衰年。拨弃悠悠情，当从予所便。夜分偶感触，顾影心悁悁。忆我去冬时，种麦来溪田。小儿才五岁，叱叱扬耕鞭。随我至溪畔，背我弄溪泉。日暮徐来归，持锄趋我前。今春忽假馆，僻近西山偏。牵衣频送我，正傍溪田边。溪水亦活活，溪麦亦芊芊。自从别家来，岁月如流迁。麦今已可刈，儿今谁共怜？我意欲反棹，遇事苦迍邅。怀乡方伫立，东望惟云烟。
无题
作者：潘高
朝代：清
体裁：七言绝句

飞燕当年事已非，汉家庭院思依依。多情只有樊通德，拥髻镫前泪湿衣。
春归
作者：潘高
朝代：清
体裁：七言律诗

不识春从何处归，空余春酒渍人衣。墙腰日色投西下，风脚杨花带北飞。筋力自知垂老异，欢娱偏恨故人稀。凭高望远情何极，独坐吟诗卧翠微。
春感
作者：潘高
朝代：清
体裁：七言绝句

江水悠悠泛画桡，东风何处不魂销。春归万里无消息，又过垂杨旧板桥。
晋陵喜闻于子遂庵归里却寄十二韵
作者：潘高
朝代：清
体裁：古风

八月风露清，林端枣红皱。喜我故人归，归与穷昏昼。离绪依僮仆，欢情隔老幼。如此二十年，思之令人瘦。似我客京华，卖文救颠仆。官长怕逢迎，溪田忆耕耨。悠悠寄征旆，披披拂归袖。及来故山边，壶榼争相就。懒说短长亭，梦惊东西堠。翻思君在远，岁月荒难究。去者松楸古，来者年齿茂。君犹住燕山，缥缈亲句读。如今事已然，志愿颇稍售。出入有儿郎，孙亦复娟秀。茗碗列前轩，炉香置几右。主客醵钱刀，亲朋罗饤饾。笑语多旧事，契阔喜新觏。时杂往来客，中有草木臭。是时江南天，烟雨寒橘柚。明当少有携，一醉为君寿。
晚上焦山绝顶至暮归宿山庄
作者：潘高
朝代：清
体裁：古风

初日江荒荒，晓烟不可罢。稍行见青螺，渐次辨兰若。人行穿鹘巢，路窄盘石罅。逾时攀险绝，早已惊衰谢。树古岩就穿，楼高云许藉。一尽巅崖趣，旋从别径下。落木响萧骚，寒潮势奔泻。欲归路非远，问渡风稍借。可怜江上月，先我在茅舍。酌酒劝影形，嗒然坐清夜。
杂感
作者：潘高
朝代：清
体裁：七言律诗

阴山沙砾卷云飞，战罢秋风咽鼓鼙。陇上空归都护马，城南尽哭羽林妻。萧关明月悲笳动，辽海孤烟杂部齐。远戍议添新介胄，不知猎骑过安西。
杪秋漫兴
作者：潘高
朝代：清
体裁：七言律诗

独立枫林古道旁，参差烟霭护芳塘。有时蹑屩寻幽草，一向开门背夕阳。山色青葱供竹杖，酒情缥缈记渔庄。谁人更惬沧洲兴，捩柁天南问石梁。
漫兴
作者：潘高
朝代：清
体裁：七言绝句

三月仓庚五月蝉，寒蛩八月复凄然。只摊残卷溪边坐，把笔题诗过一年。
留别
作者：潘高
朝代：清
体裁：五言律诗

水落溪田出，霜清下种时。烟中送人早，雨外到村迟。松隔谁家屋，花明是处篱。君今荷筱者，吾亦在东菑。
秋日杂兴
作者：潘高
朝代：清

明月函关路，清风华岳祠。十年身不到，一夜梦犹随。冰坼河声远，花开日色迟。何时乘小蹇，寻我旧题诗。门前乌桕树，树底一人行。苦爱清秋色，闲听伐木声。风吹寒雾散，日射午岚轻。谁识悠悠者，幽居不用名。
秋日杂兴·其一
作者：潘高
朝代：清
体裁：五言律诗

明月函关路，清风华岳祠。十年身不到，一夜梦犹随。冰坼河声远，花开日色迟。何时乘小蹇，寻我旧题诗。
秋日杂兴·其二
作者：潘高
朝代：清
体裁：五言律诗

门前乌桕树，树底一人行。苦爱清秋色，闲听伐木声。风吹寒雾散，日射午岚轻。谁识悠悠者，幽居不用名。
秦淮晓渡
作者：潘高
朝代：清
体裁：五言绝句

潮长波平岸，乌啼月满街。一声孤棹响，残梦落清淮。
绝句
作者：潘高
朝代：清
体裁：七言绝句

杏花风起雨如丝，人在轻寒暮阁时。杨柳毵毵春院闭，青鸠啼上最高枝。
苦雨行
作者：潘高
朝代：清
体裁：古风

泥滑泥滑傍篱落，补屋补屋呼屋角。复有菰蒲深更深，村边尽日啼姑恶。风雨无赖送春归，江北江南水半扉。黄笠青蓑乘棹去，萋萋草长没渔矶。此时合闭茅堂坐，何堪更鼓他乡柁。四月沿溜下阊门，云连山顶烟护村。东风卷浪轻帆健，过尽千峰酒一樽。及抵家山更萧索，雨亦不收风又作。何时巷陌听啼莺，一洗从前唤雨声。
赠别
作者：潘高
朝代：清
体裁：七言律诗

襆被萧条落照前，江湖飘泊又经年。云深禹穴寻山屐，雪合耶溪载酒船。醉后可遭官长骂，镜中知有故人怜。匆匆更别关门去，空对椒盘颂远天。
送友人之中州有怀同社并陈子其年
作者：潘高
朝代：清
体裁：古风

临觞送君发，正值榴花时。雨过风萧然，空江浪迟迟。行行君所经，冉冉予所历。若宿伊阳村，为望嵩山月。致我平生友，寄我一行书。相看成契阔，鬓发复何如？陈子未相识，相思亦已久。为我一问之，知有南村否？归云带雁飞，清霜点客衣。旦晚有题字，应报溪南扉。
野蔓
作者：潘高
朝代：清
体裁：古风

野蔓不缘树，空引枝叶长。溪谷少人民，猛虎啼河梁。虎饥不择肉，夜盗豕与羊。有客来何为，夜行多苦伤。门外追呼急，子归皆仓皇。庐舍无遗粟，赍我诸军粮。军粮几十万，朽腐委风霜。诸军何所事，戈雁以翱翔。
题秋江归棹图
作者：潘高
朝代：清
体裁：七言绝句

枫叶潇潇柿叶稀，空江白浪拍长堤。逆风小橹愁无力，家在黄陵西更西。
题秦淮晓渡图
作者：潘高
朝代：清
体裁：五言绝句

潮上扉平水，乌啼月满街。一声桡响处，晓梦落秦淮。
嘉兴道中
作者：潘鸿
朝代：清

泽国春阴重，掀篷纵远眸。烟笼三塔寺，云罨百花洲。出世空成愿，劳生尚未休。试看青草岸，閒极有沙鸥。
刺桐花
作者：潘鼎圭
朝代：清

东瀛若木喷奇观，吐蕊铺朱刺眼寒。映日疑凝千滴血，烘云全迸一团丹。看培海国高文丽，似补中天正色完。彩颖遥挥霞片片，惊翻斗际落星弹。
天津军营作
作者：潘鼎新
朝代：清
体裁：七言律诗

骅骝伏枥角弓藏，白草黄沙送夕阳。百战中原谁识我，一军横海为勤王。东山归去三年雨，北道重来两鬓霜。七十二沽秋夜月，征人何处望江乡。
挽曾国藩联
作者：潘鼎新
朝代：清
体裁：联

一身系天下安危，夷徼边氛，未了暮年心事；四海得英才教育，勋名德望，永为后世仪型。
皖氛正炽临淮客次送李少轩观察还南
作者：潘鼎新
朝代：清
体裁：七言律诗

二十年前此旧游，茫茫淮水正东流。万家楼阁怜焦土，一夜波涛撼小舟。客路送君须尽醉，沙场愧我不封侯。临岐莫上长堤望，杨柳依依古渡头。
航海赴滇舟过山东作
作者：潘鼎新
朝代：清
体裁：七言律诗

一军横海忆勤王，今日重来已十霜。故垒萧萧留雪爪，成山渺渺渡风樯。燕云北望君门远，岱月西悬客恨长。若问当年征战事，劳臣有母不遑将。
中秋
作者：潘鼎琛
朝代：清
体裁：七言绝句

万里清光万里天，一年几见月华圆。东家歌管西家酒，不到天明不肯眠。
挽曾国藩联
作者：潘鼎立
朝代：清
体裁：联

相节昔从征，志决匡时，每饭不忘天下计；鞠躬今尽瘁，精诚恋阙，遗章难尽老臣心。
绝句
作者：潜江张氏
朝代：清

病废机丝老废蚕，牙签缃帙兴犹耽。唐诗汉赋都收卷，日向明窗诵《二南》。
与王壬秋夜话
作者：潭溥
朝代：清

清磬飞檐下五更，湘天归梦续前盟。十年旧服缁尘在，一夜深谈白发生。酒影苍茫照湖月，诗情凄楚入边声。故园聚散初何定，正苦关山未息兵。
宜章道中
作者：潭溥
朝代：清

岸花香瘦影交迷，双桨迎秋下玉溪。红树人家收晚稻，夕阳山雨照晴霓。民穷百粤徵兵急，地隘千峰拥塔低。客路情怀倍惆怅，故人踪迹各东西。
岁晏行用杜工部韵同王壬秋作
作者：潭溥
朝代：清

江州耕凿少生事，田园坐废生悲风。遗黎日久入坎窞，发长心短千村同。畏贼私含畏官泣，热泪暗洒浔阳红。水师熊熊尽英烈，计扫寇逆知谁工。千家槁饿饭豆绝，三载贡税资粮空。主帅筹饷胜筹战，捐输各国资军供。所司藉端每自利，锥末之小尤伤农。幕府旦晚按民事，咫尺不得掀群蒙。大钱小钱不足论，乡曲早已无青铜。吴楚安危各有虑，财物一洗民间穷。重熙有象表斯世，劫运所值由苍穹。何时英雄起屠钓，太古元气回神功。吾侪坐叹自怀愧，识字终当输挽弓。衰草残阳岁聿暮，江潮满地闻哀鸿。
杨忠悯公狱中遗砚图为艾至堂师题
作者：潭溥
朝代：清

黑云压天天欲崩，奇气郁狱忠魂青。精灵千古托片石，碧血黯淡波痕腥。身后流传代能守，钱李递藏非一手。文人珍赏到吾师，出处相依得其偶。朅来呼朋拓作图，墨气冉冉飞襟裾。挑镫把玩不释手，阴霾惨淡沈精庐。夜残狐哭瓦镫死，月黑鬼啸荒坟孤。乾坤正气入激烈，屋瓦欲震冤风粗。想见圜扉闭寥寂，血泪模糊洒胸臆。荷校苔榜法何酷，恩重身轻甘一掷。此心难转同坚贞，尔石无言深惨戚。七十九字留遗铭，饥鹰饿虎长哀鸣。曹郎有胆蚺蛇屈，宰相无心铁石轻。我行濡毫重呜咽，泪珠红洗鸲晴血。题罢天风震窗纸，铿然如听石头裂。
红棉寺次韵
作者：潭溥
朝代：清

载酒茱萸合，寻山粤秀开。海光浮地出，秋气并云来。烽火连边徼，艰危忆将才。徘徊寺前路，落日满蒿莱。
罗镜墟杀贼歌为叶昆臣作
作者：潭溥
朝代：清

罗镜墟头暮色黄，小丑负隅腾毒光。深山大泽不敢入，鼓角动地妖风猖。主将屯兵不肯动，佯畏贼群戈戟勇。两月藏锋坚避战，十里移营遥隔陇。那知立计宽贼防，五路早伏千军强。义勇分途截贼粮，贼惊欲窜逃无方。主将登台鸣战鼓，群戎听令肃貔虎。军门高敞海暾红，征马静依牙纛舞。指挥号令如有神，五路埋兵一齐举。缚贼搜巢特地烧，火光烛天天色骄。残尸昼丛野狼食，势血夜染胥口潮。君不见奇功自古归奇策，书生戎马今谁敌。杀贼归来血未乾，宝刀红洗霜锋白。
赠何子贞太史
作者：潭溥
朝代：清

道长须眉尊，清勤拥书读。朅来弄湘月，宦海谢驰逐。与世忘嚣尘，濂溪问高躅。自种菖蒲花，仙根已盈掬。
挽庚子浙江三忠联
作者：濮子潼
朝代：清
体裁：联

撞破好家居，主辱固应臣死日；珍藏此疏稿，拨云会有见天时。
留仙阁
作者：濮文彬
朝代：清
体裁：联

孤鹤感成千里梦；一箫声结万年缘。
题黄鹤楼
作者：濮文彬
朝代：清
体裁：联

亭畔驻仙车。忆黄鹤来时，铁笛一声惊世梦；矶头留圣迹。看白云深处，梅花数点引清风。
书事
作者：濮文暹
朝代：清

我生误文字，平贼无奇术。远闻三里城，受攻四十日。报国固不才，亦莫救家室。有弟杀贼归，犹抱老母膝。膝前妹娇痴，向之索枣栗。忽惊刀矛撞，投怀涕潜溢。是时屋瓦飞，雷从地底出。烟中互长梯，与贼相甲乙。三登而三堕，催以万觱篥。全家争督战，不解避斧锧。致身臣应尔，寸土守敢失。贼富民愈贫，雀罗鼠更掘。雀鼠幸未空，全军仍以律。朝向大吏述，暮向大吏述。大吏无援师，忍怒日受叱。昨日兵力分，十已遣六七。近郊贼方横，山城遑与恤。驰书慰众心，此情不忍笔。但言大军来，重围破可必。讹语纷刺耳，入梦亦不吉。仰天问消息，鸿雁杳无一。不来肝肠裂，来亦肝肠裂。上言民可怜，下与骨月诀。我思化黄鹄，飞入罗网缺。贼营三十里，去恐羽翼折。将心且随月，黯照战场血。旂渍血花紫，月下惨成列。登陴见予季，此时心骨热。书生弱有年，一旦横磨铁。老母素怜儿，今不闻呜咽。昨驰告急封，家书竟断绝。公义不及私，此举太豪杰。独不计汝兄，请师喉屡噎。家人祇解啼，首蓬面不洁。巍巍雨花冢，深深大峨穴。德薄者祀斩，或免天所罚。服官三十载，吾父多清节。生儿诚太愚，处世又不哲。恃此臣子心，安危总一辙。圣诏渴求贤，所恨学尽拙。男儿好身手，甘兹尘土灭，煌煌君父恩，及时好施设。
今战场篇
作者：濮文暹
朝代：清

古战场，沙与虫。今战场，罴与熊。天戈西挥日不东，昨日将军今上公。美人载归千艨艟，岂无夫家皆鬼雄。乌鸢狐狸饱不尽，髑髅磨苔生青铜。呜呼今战场，犹照古时月。呜呼古战场，不染今人血。古人战场重边功，今人战场中原中。
入蜀
作者：濮文暹
朝代：清

云踪留印古苍苔，猿鸟惊疑客子哀。云雨有灵谁梦见，河山无恙我归来。一夔守险成孤注，八阵窥图失将才。闻道玉关犹遣戍，莫将滟滪比龙堆。
喜雨
作者：濮文暹
朝代：清

丹凤城头风渐清，黑龙潭畔日将倾。才闻祈泽传天诏，便起挑镫听雨声。清晓农歌应旖旎，东南军令可分明。关心衣带黄河水，好为淮流洗甲兵。
夜吟
作者：濮文暹
朝代：清

帘卷香依旧，书抛睡未曾。雨声在黄叶，秋影坐青镫。官事远行客，孤怀入定僧。平生辛苦地，霜月碧澄澄。
天中节舟次感怀
作者：濮文暹
朝代：清

朝辞白帝暮黄牛，云水匆匆漫洗愁。佳节思亲便西笑，大江拒石不东流。文章有用期前路，家国无依剩此舟。野艾山榴空自好，怜他风露满汀洲。
挽友联
作者：濮文暹
朝代：清
体裁：联

酒杯边浇不醒故人魂，指三寸桐棺，便了却生死交情，弟兄缘分；药堆里苦剩有孤儿泪，守一盂麦饭，直哭到十年落第，万里思亲。
早发山海关
作者：濮文暹
朝代：清

归心无远近，一夜度重关。蛩语月孤枕，马蹄秋万山。长安旧砧杵，乐府大刀镮。不是边儿曲，金闺应破颜。
癸亥自夏徂秋偶有所得汇而录之既无次序亦不标题·其一
作者：濮文暹
朝代：清

微笑忽破睡，情梦媚幽独。春烟定后痕，荡漾在心目。欲说境已志，鸟语碎空绿。
癸亥自夏徂秋偶有所得汇而录之既无次序亦不标题·其二
作者：濮文暹
朝代：清

老蝉断续吟，夕阳乱明灭。雨气集空林，揽之有余热。悠悠一寸心，事事郁相结。复此多炎凉，何处生分别。腥风吹断虹，云腰又中截。
秋夜感事
作者：濮文暹
朝代：清

蛮花犵鸟镇相怜，无那元戎苦著鞭。入蜀锦袍争艳艳，赛秋铜鼓自渊渊。牛腰万井金银气，蚨血千家子母钱。卜式已贫刘晏死，登楼憔悴独筹边。花姑沈醉竹郎祠，鸡卜喃喃问出师。风雨万山人鬼界，刍粮千里圣明时。最难抛掷黄金赏，欲诉功名白骨知。闻道滇池半清浅，至今鹬蚌苦相持。
秋夜感事·其一
作者：濮文暹
朝代：清

蛮花犵鸟镇相怜，无那元戎苦著鞭。入蜀锦袍争艳艳，赛秋铜鼓自渊渊。牛腰万井金银气，蚨血千家子母钱。卜式已贫刘晏死，登楼憔悴独筹边。
秋夜感事·其二
作者：濮文暹
朝代：清

花姑沈醉竹郎祠，鸡卜喃喃问出师。风雨万山人鬼界，刍粮千里圣明时。最难抛掷黄金赏，欲诉功名白骨知。闻道滇池半清浅，至今鹬蚌苦相持。
过涪州有感
作者：濮文暹
朝代：清

十五年前泪，江流尚有痕。沧桑一家感，君父两朝恩。山色旧城郭，水田新子孙。北岩几回首，俎豆最消魂。
送清环道人南归
作者：濮文暹
朝代：清

再见能几何，别君复兹晨。深意幸有托，仍恐含未申。感君万里来，爱我性情真。往往作痛语，不为伤孤贫。半生无所有，何以赠远人。去去君莫愁，敢不惜其身。乱花插行李，锦水亦何春。愿持一勺水，预洗征衫尘。人生大邂逅，多在阡与陌。飘零各异地，异地成咫尺。持来双镜光，互照好颜色。岂惟照颜色，肝胆了不隔。平生失途马，颠蹶在荆棘。君既宛转导，又为施羽翼。君今弃我去，好春失消息。柳条与梅花，为谁更妆饰。本自无远别，生灭年仅百。所悲再见期，又非此旦夕。既作有情物，得不泪沾臆。登堂慰君母，母正缝衣裳。衣裳亦何丽，鬓发亦何苍。知君当早还，君还我何方。君今别母时，有我相扶将。行当我别母，不见君在旁。劳燕各背飞，春风尔何忙。独余慈乌声，绕屋空徬徨。峨眉六月雪，芙蓉半城花。花开雪再春，游子当还家。怜我诸弟妹，风中尘与沙。楚泽香采兰，越溪寒浣纱。群流尽归海，君亦平泛槎。次第相见之，因缘满天涯。我怀不堪述，转为君长嗟。
送清环道人南归·其一
作者：濮文暹
朝代：清

再见能几何，别君复兹晨。深意幸有托，仍恐含未申。感君万里来，爱我性情真。往往作痛语，不为伤孤贫。半生无所有，何以赠远人。去去君莫愁，敢不惜其身。乱花插行李，锦水亦何春。愿持一勺水，预洗征衫尘。
送清环道人南归·其三
作者：濮文暹
朝代：清

峨眉六月雪，芙蓉半城花。花开雪再春，游子当还家。怜我诸弟妹，风中尘与沙。楚泽香采兰，越溪寒浣纱。群流尽归海，君亦平泛槎。次第相见之，因缘满天涯。我怀不堪述，转为君长嗟。
送清环道人南归·其二
作者：濮文暹
朝代：清

人生大邂逅，多在阡与陌。飘零各异地，异地成咫尺。持来双镜光，互照好颜色。岂惟照颜色，肝胆了不隔。平生失途马，颠蹶在荆棘。君既宛转导，又为施羽翼。君今弃我去，好春失消息。柳条与梅花，为谁更妆饰。本自无远别，生灭年仅百。所悲再见期，又非此旦夕。既作有情物，得不泪沾臆。登堂慰君母，母正缝衣裳。衣裳亦何丽，鬓发亦何苍。知君当早还，君还我何方。君今别母时，有我相扶将。行当我别母，不见君在旁。劳燕各背飞，春风尔何忙。独余慈乌声，绕屋空徬徨。
一剪梅·秋夜
作者：濮文绮
朝代：清

雨后凉蝉隔院鸣。花影中庭。月影桐阴。碧天云断雁无声。闲里秋情。忙里秋心。虫语凄凉杂夜吟。几个黄昏。几处销魂。高楼归梦故乡人。无数寒砧。无限思寻。
减字木兰花
作者：濮文绮
朝代：清

添香又懒。人别小桃妆阁掩。何处寻春。一半东风一半尘。晓莺无语。烟重柳棉飞不起。莫问伊人。细雨梨花小病成。
南柯子·病中
作者：濮文绮
朝代：清

拜月庭空闭，簪花病早添。素娥今夜可能眠。闻得琼楼人说、不胜寒。鬟鬓抛钗凤，尘香腻镜鸾。落花流水奈何天。闲却一双飞燕，傍钩帘。
双调望江南
作者：濮文绮
朝代：清

风不定，吹乱一帘香。花气暖薰罗帕子，月痕凉著素衣裳。何事日匆忙。云欲散，疏雨又嫌凉。谁插绿杨留燕子，自书红粉饯花王。春去莫商量。
如梦令
作者：濮文绮
朝代：清

昨夜晓窗寒甚。紫燕弄巢不定。何处觅东风，梦过月塘烟径。休问。休问。耽误梅花春病。
忆王孙
作者：濮文绮
朝代：清

朝寒未定夜寒生。冷雨幽窗滴到明。风曳帘钩三两声。暗惊人。侬不知愁也断魂。
忆王孙
作者：濮文绮
朝代：清

落红散乱柳飞棉。斜倚疏棂眼倦看。辜负莺花春一年。怨天天。空把闲愁托杜鹃。
惜黄花慢·月
作者：濮文绮
朝代：清

银汉无烟。正碧云露重，秋宇寒添。去年楼上，销魂似我，今年帘外，消瘦谁看。镜中未改婵娟影，怎辜负、今夜檀栾。海天圆。方诸清泪，滴损华年。多情伴你无眠。愿美人花底，名士樽前。炉香影热，玉琴韵冷，夜明风静，好景无边。清光满照梅花梦，再休问、缺陷因缘。甚愁烦。人天多少缠绵。
摘红英
作者：濮文绮
朝代：清

秋声恶。秋云薄。花阴渐上阑干角。依稀见。分明怨。梦警琼楼，露梢风乱。心无著。愁难说。月明又负婵娟约。教谁管。凭谁遣。夜香尽冷，人天同远。
更漏子·寄外
作者：濮文绮
朝代：清

晚风柔，红雨嫩。早是病花霜信。空惜别，枉相思。天涯无见时。子规声，蝴蝶影。不道秋心尽冷。书未就，泪先凝。离愁写不成。
柳梢青
作者：濮文绮
朝代：清

风雨无端。吹香尽冷，情绪何堪。杨柳阴中，桃花坞里，燕子帘前。手拈红豆无言。望人在天涯那边。千古相思，五更春梦，一世红颜。
柳梢青·杨花
作者：濮文绮
朝代：清

著雨才停。因风又起，恁地销魂。飞乱春心，做来春恨，化作春萍。粘衣无限殷勤。把风月因缘认真。梦警痴莺，影迷痴燕，情悟痴人。
柳梢青·秋柳寄外
作者：濮文绮
朝代：清

翠减柔梢。惊秋怨别，瘦了郎腰。陌上花飞，年年人去，折尽长条。相逢南雁迢遥。问何处离愁未销。无信春风，无聊夜月，无恙红桥。
浣溪沙
作者：濮文绮
朝代：清

花耐西风月耐霜。桂阴庭院晚香廊。伴人秋思夜茫茫。天气做秋悲宋玉，时光多恨感江郎。人间何事是情长。
浣溪沙·题沈鹤子表叔荷花册页，盖其悼亡之粉本也
作者：濮文绮
朝代：清

重雨轻云两奈何。红尘难免不风波。将他移种到银河。秋色已醒池馆梦，淡烟空染碧纹罗。春蚕丝少藕丝多。
添字昭君怨·秋蝶
作者：濮文绮
朝代：清

香冷画楼空闭。都是伤春情绪。繁华六代梦才醒。怨庄生。何处玉钩帘卷。方信惜花人远。叮咛纨扇意难猜。为谁来。
相见欢
作者：濮文绮
朝代：清

匆匆又过清明。月黄昏。那处绿杨庭院、落花深。已别去。总无计。苦叮咛。可是六朝春梦、未醒人。
眼儿媚·暮春
作者：濮文绮
朝代：清

空庭日淡舞杨花。风袅篆烟斜。幽兰香谢，乳莺啼懒，春梦谁家。有情青帝都归去，一度一堪嗟。东风庭院，绿阴世界，流水年华。
祝英台近·重过余氏园
作者：濮文绮
朝代：清

菊英残，梅雾醒，花落已成泪。雪意云情，多少别来味。销魂何处帘钩，谁家池馆，可记得、酒边人醉。添憔悴。空忆梦影如尘，何堪再相对。回首天涯，话别正春水。殷勤说与东风，递将燕子，休再问、主人归未。
菩萨蛮·咏荷花
作者：濮文绮
朝代：清

南湖一带熏风晚。夜凉浴罢红衣软。西子几时来。姑苏月满台。水深人不见。只有鸳鸯伴。何处著秋尘。六郎残醉醒。
菩萨蛮·寄外
作者：濮文绮
朝代：清

秋虫替补寒更漏。兰闺忆别多时候。相见自无因。谁怜两处人。闲情花外等。立瘦黄花影。斜月被风筛。玉人来不来。
菩萨蛮·寄外
作者：濮文绮
朝代：清

霜浓月淡重阳后。餐英人可如花瘦。寒意入窗来。闲愁漫自猜。江枫红欲滴。醉煞浔阳客。莫使对琴樽。青衫多泪痕。
菩萨蛮·画牡丹花瓣
作者：濮文绮
朝代：清

软烟薄雾妆才就。年华不解伤春瘦。相见画栏边。风丝兜佩环。春宫三十六。双燕飞还宿。辜负玉漏恩。簪花先断魂。
菩萨蛮·送外之作
作者：濮文绮
朝代：清

小桃泪冷东风倦。阳关薄酒殷勤荐。此去不言归。知君思已灰。云山千万叠。都是伤心色。红豆不胜情。何堪赠远人。
虞美人·种桃花
作者：濮文绮
朝代：清

刘郎去后无音信。春色飘零尽。莫随流水去人间。未到花开先护、小阑干。香泥润透连宵雨。淡影斜阳里。画帘春困绿窗人。别有一天幽恨、不分明。
踏莎行·归雁
作者：濮文绮
朝代：清

芦笋新抽，柳芽犹淡。天涯人不如归雁。含愁相望泪阑干，凤凰纵好何由见。疏梦无痕，朵云还散。何心更约秋来便。年华容易掷东风，未抛锦瑟先断肠。
踏莎行·题自画荷花
作者：濮文绮
朝代：清

曲槛风生，水亭香在。淡烟疏雨斜阳外。洛波仙佩静无声，清凉不受尘埃拜。晓镜初开，红妆无奈。瑶池碧落前生界。丰神写入画图中，免他颜色随秋败。
醉花阴·同次泉联句，题牡丹花瓣
作者：濮文绮
朝代：清

绿杨深处春莺并。说道春将尽。词客暗怜春，红雨纷纷，何处题春韵。愁春燕子春风恨。春梦浑无定。春外觅花魂，检点春工，写出伤春影。
长相思·愁
作者：濮文绮
朝代：清

春已深。梦已醒。才下眉窝又上心。愁来真不明。针也停。笔也停。乱似蚕丝织未成。满怀多少情。
同静庵步山塘
作者：濮淙
朝代：清
体裁：五言律诗

远客閒无事，来过野店家。一春三月酒，七里半塘花。梵阁衔斜照，溪云结晚霞。过桥新柳暗，烟羃钓鱼槎。
赠方望子入黄山修炼
作者：濮淙
朝代：清

诗成当代说方干，何事辞家久不还。梦里汤泉非故国，眼前云海是名山。花深古灶凭烧药，月冷啼猿为守关。只是白头慈母在，不教容易别人间。
过瓢隐探愚公未回
作者：濮淙
朝代：清
体裁：五言律诗

别疑经岁久，荏苒一春过。但恐閒时少，还怜去日多。门开蛛脱网，帘捲燕投窝。试看莓苔色，青青厚几何。
闻梁蘧玉已寓京口
作者：濮淙
朝代：清

容易相逢尚未逢，老年亲故喜相从。已辞野店中山酒，望断烟江北固峰。一夜梦游千里月，五更霜落万家钟。莫言人远天涯近，书到楼头第几封？
挽张之洞联
作者：濮贤懋
朝代：清
体裁：联

功在社稷，德被黎元，公真尽瘁鞠躬，庶政维新期报国；学贯中西，望尊山斗，回忆随行隅坐，两年私淑侍谈经。
秋夜不寐偶成小诗示攸县蒋春岩主人
作者：灵保
朝代：清

惊闻远水漶山城，马足倥偬又此行。睡里生涯随梦转，夜来秋气逼人清。当车螳臂全无用，酿蜜蜂房勉自营。纵目未堪流览处，颓垣碎瓦不胜情。
答昌鹤庭
作者：灵照
朝代：清

随缘披剃礼空王，顽壳犹能自主张。我祇爱尝蔬笋味，人偏疑恋蕨薇香。向生游岳从凭吊，杜老忧时念拜扬。隐显胥关天位置，世间何事苦评量。耻学乡贤梅市卒，懒随丹士葛仙翁。爱佳山水来名郡，称老苾刍作寓公。贪懒谋新符俗谚，度生术乏负宗风。斋鱼粥鼓还朝夕，惭与当年窃禄同。
答昌鹤庭·其一
作者：灵照
朝代：清

随缘披剃礼空王，顽壳犹能自主张。我祇爱尝蔬笋味，人偏疑恋蕨薇香。向生游岳从凭吊，杜老忧时念拜扬。隐显胥关天位置，世间何事苦评量。
答昌鹤庭·其二
作者：灵照
朝代：清

耻学乡贤梅市卒，懒随丹士葛仙翁。爱佳山水来名郡，称老苾刍作寓公。贪懒谋新符俗谚，度生术乏负宗风。斋鱼粥鼓还朝夕，惭与当年窃禄同。
吴茂申见过感赋
作者：炤影
朝代：清

秋风飒飒独相过，说尽艰辛鬓已皤。莫道故乡烟火少，祇缘江岸鼓鼙多。江山万里看黄雾，松竹荒园坐绿莎。冠盖寥寥休问讯，五侯茅土近如何。
题顾茂伦村居
作者：炤影
朝代：清

持竿傲楚使，长啸将何之。人生各有志，与世无心期。卓哉顾夫子，隐耕东皋菑。卷书挂牛角，冲烟出茅茨。幽禽啭高松，望空宏遐思。时呼渔人饮，问月来何迟。回眸瞻北斗，阴云凝天池。放歌忽挥涕，今古事如斯。且复倒金樽，生涯何足知。
春日游邓尉山
作者：炳宗
朝代：清

万峰深处有流泉，松径藤萝杖策穿。十里梅开香到寺，洞庭犹隔太湖烟。
洗药溪
作者：焦云壑
朝代：清
体裁：七言绝句

红泉声里独徘徊，黄帝亲曾洗药来。怪底余香至今在，四时芝术有花开。
二月晦日夜坐
作者：焦光俊
朝代：清

繁云幂幂雨丝丝，寂寞荒城夜柝迟。惆怅江南消息断，春阴又过杏花时。
有感
作者：焦光俊
朝代：清

北狩天王出，东征介弟才。烽烟三辅急，宫殿九成灾。鸟室飘摇感，鸰原急难怀。朝廷终不改，谁促六龙回。
吊孙白谷尚书并题遗像
作者：焦友麟
朝代：清

兵溃潼关恨不禁，那堪覆辙又重寻。恩深不共熊袁死，事去难收贺左心。夜雨行营悲冷灶，秋风战血上衣襟。羽书莫怨飞催急，天意苍茫叹到今。流涕登坛想誓师，伤心裹革竟无尸。一门血化殷家井，六尺孤存赵氏儿。祠庙全家馨俎豆，丹青异代仰须眉。遗编定有龙蛇护，正气长存信国诗。
吊孙白谷尚书并题遗像·其一
作者：焦友麟
朝代：清

兵溃潼关恨不禁，那堪覆辙又重寻。恩深不共熊袁死，事去难收贺左心。夜雨行营悲冷灶，秋风战血上衣襟。羽书莫怨飞催急，天意苍茫叹到今。
吊孙白谷尚书并题遗像·其二
作者：焦友麟
朝代：清

流涕登坛想誓师，伤心裹革竟无尸。一门血化殷家井，六尺孤存赵氏儿。祠庙全家馨俎豆，丹青异代仰须眉。遗编定有龙蛇护，正气长存信国诗。
广州华林寺联
作者：焦友麟
朝代：清
体裁：联

悟到木樨香，真谛原从无字处；广开金粟界，众生都是有缘人。
赠中宪大夫四川崇庆州牧常公殉节诗
作者：焦和生
朝代：清

妖氛仓猝起金川，慷慨儒臣奉檄年。报国孤忠生气凛，捐躯大节史宬传。锦城祠在寒云杳，雪栈神留皎月悬。试向西州问遗老，歌思惠爱尚凄然。白山辽水蔚菁英，噀血衔须共擅名。临难从容真国士，冠军义勇属书生。丝纶应使忠魂慰，簪笏常留奕叶荣。鹤驭归来今几载，悲风谡谡动边城。
赠中宪大夫四川崇庆州牧常公殉节诗·其一
作者：焦和生
朝代：清

妖氛仓猝起金川，慷慨儒臣奉檄年。报国孤忠生气凛，捐躯大节史宬传。锦城祠在寒云杳，雪栈神留皎月悬。试向西州问遗老，歌思惠爱尚凄然。
赠中宪大夫四川崇庆州牧常公殉节诗·其二
作者：焦和生
朝代：清

白山辽水蔚菁英，噀血衔须共擅名。临难从容真国士，冠军义勇属书生。丝纶应使忠魂慰，簪笏常留奕叶荣。鹤驭归来今几载，悲风谡谡动边城。
访僧少林不遇
作者：焦复亨
朝代：清
体裁：七言律诗

坐破团蒲记释家，参师底事去天涯。云开少室峰衔月，路绕黄河岸走沙。东土问经空五蕴，南宗听讲悟三车。石幢旧在无人礼，落日寒林噪暮鸦。
柴门晚望寄王伟儒
作者：焦廷琥
朝代：清

满树斜阳鸟雀喧，傲霜残菊在篱根。只今秋水尚围屋，且喜渔舟直到门。野渡过桥宽岸迹，邻翁扶杖验波痕。回头红叶萧萧落，樽酒何妨共细论。
自雕菰淘夜归
作者：焦廷琥
朝代：清

舟载夕阳去，归来月已斜。岸明人照蟹，林响叶争鸦。暮港联渔艇，秋星闪浪花。三更无犬吠，比户乐桑麻。
买菊
作者：焦循
朝代：清

重阳风雨遍扬州，买得秋花又一秋。说是傲霜吾不信，朝来篱下总垂头。
佛峪
作者：焦循
朝代：清

朝从佛峪游，五步一回曲。悬崖愕人意，乱石踬马足。窗收钱角云，树接龙潭绿。安得李营丘，图之馈凡俗。
冬日杂吟
作者：焦循
朝代：清

古墓犁为田，古田筑为墓。消息如川流，逝者谁能驻。村媪无是非，抵掌话今古。村老无礼仪，酌酒辨宾主。捆藁障隙风，掎柯运齐斧。计岁为饔飧，方寸绝城府。随序乐有余，自食力勤苦。勤苦在祖父，游情在子孙。粗粝日以厌，视听日以昏。既耻朴陋见，鲜服行市门。市门无藉多，交结为攀援。惟诩饮博豪，不闻田舍言。田舍一朝尽，单孑无饔飧。儒者崇空虚，聚徒说心性。莠民亦效之，左道干法令。食芹莫食蛭，食蛭生疴病。事儒莫事魔，事魔绝身命。大道若路然，孝弟重百行。烹肉养尊亲，殷殷告众姓。负贩不得意，白头为蒙师。茅堂偻背入，窗纸明朝曦。童子六七人，课余相为炊。瓦盆烧枯桑，一屋春熙熙。珠盘粟米习，杂字券莂宜。扪虱诲不倦，安用风云词。
冬日杂吟·其一
作者：焦循
朝代：清

古墓犁为田，古田筑为墓。消息如川流，逝者谁能驻。村媪无是非，抵掌话今古。村老无礼仪，酌酒辨宾主。捆藁障隙风，掎柯运齐斧。计岁为饔飧，方寸绝城府。随序乐有余，自食力勤苦。
冬日杂吟·其三
作者：焦循
朝代：清

儒者崇空虚，聚徒说心性。莠民亦效之，左道干法令。食芹莫食蛭，食蛭生疴病。事儒莫事魔，事魔绝身命。大道若路然，孝弟重百行。烹肉养尊亲，殷殷告众姓。
冬日杂吟·其二
作者：焦循
朝代：清

勤苦在祖父，游情在子孙。粗粝日以厌，视听日以昏。既耻朴陋见，鲜服行市门。市门无藉多，交结为攀援。惟诩饮博豪，不闻田舍言。田舍一朝尽，单孑无饔飧。
冬日杂吟·其四
作者：焦循
朝代：清

负贩不得意，白头为蒙师。茅堂偻背入，窗纸明朝曦。童子六七人，课余相为炊。瓦盆烧枯桑，一屋春熙熙。珠盘粟米习，杂字券莂宜。扪虱诲不倦，安用风云词。
夕阳
作者：焦循
朝代：清

共道夕阳好，晚来晴更宜。才明半湾水，已上最高枝。雨脚逐云去，虹头饮涧迟。人情知易厌，不肯驻多时。
湖村
作者：焦循
朝代：清

湖村足栖止，两岁觉秋清。霜肃叶还绿，吟高鸟不惊。竞心缘病息，衰发逐秋生。只愿亲身健，年荒亦太平。
赠渔父
作者：焦循
朝代：清

烟水菰芦一钓横，偶然相遇说平生。姓名本未传人世，不用逢人变姓名。
杂诗
作者：焦袁熹
朝代：清

四气自潜运，阴阳互来往。春风何必多，碧草日夜长。一树生空庭，婆娑不堪赏。旧业靡遗馀，生意久夭枉。天心非不仁，物性固难强。睇彼桃李颜，徙倚增怅惘。
秋虫
作者：焦袁熹
朝代：清

切切诉何事，无人知汝心。正繁灯欲死，乍断月应沉。申旦谁能那，悲秋自不禁。痴人偷向壁，侧耳一相寻。
观卢岩瀑布放歌
作者：焦贲亨
朝代：清

峰回绝壁鬼斧折，凿破天门天汉泄。干崖照耀挂长虹，飞流溅沫喷寒雪。须臾幽壑风飒飒，吹散游丝四面射。我欲剪之作罗裙，鲛人停梭依岚泣。危磴斑斑绣紫黛，蹑屐扪萝石龛在。洞花摇落点翠林，悬岩颠松皆生态。隐隐谷口处士庄，盈盈碧水洗石床。载酒酣歌兴未已，玉女峰头月吐芒。
绝笔诗
作者：然修
朝代：清

道我狂时不是狂，今朝收拾臭皮囊。雪中明月团团冷，火里莲花瓣瓣香。好向棒头寻出路，即从业海驾归航。满炉榾柮都煨烬，十字街头作道场。
金山
作者：然修
朝代：清

苍茫落日下藤萝，身在荆关画里过。飞去断云双白鸟，浴残寒浪一青螺。蕲王有庙疏烟冷，郭璞无坟乱石多。千古寂寥俱莫问，且听江月送渔歌。
答宝臣冬日见怀韵
作者：然明
朝代：清

太息才华合最难，予归林下汝江干。绿萝院里看花落，红豆村前听鴂残。摇笔题诗过雪夜，拥貂暖酒入春寒。何时再画炉灰坐，话尽生平瞰芋团。
挽张百熙联
作者：煜章
朝代：清
体裁：联

创学务经数载，震铄古今，公独挽中兴事业；维大局以一身，名播中外，近世难为继起人。
大梁道中杂兴
作者：熊一本
朝代：清
体裁：七言律诗

帽影鞭丝趁晓烟，才过北陌又南阡。蜂飞蝶舞栽花地，日暖风和打麦天。流水一泓眠白鹭，垂杨千缕拂乌犍。莫言万里征骖苦，多少风光到眼前。
挽陈化成联
作者：熊一本
朝代：清
体裁：联

昔时未读五车书，雅量清心，温如玉，冷如冰，是大将实是大儒，使天下讲道论文人愧死；此日竟成千载业，忠肝义胆，重于山，坚于石，忘吾身不忘吾主，任世间寡廉鲜耻辈偷生。
暮归
作者：熊一本
朝代：清
体裁：七言律诗

饭罢从公薄暮回，炉香袅袅渐成灰。无人叩户堪闲坐，有子知书许共裁。诗补求名慵琢句，酒缘多病戒衔杯。闭门高卧鼾终夜，那有春愁枕上来。
舟中
作者：熊一本
朝代：清
体裁：七言绝句

挂席东来喜乍晴，垂杨夹岸向人迎。儿童不识风帆利，笑说青山似马行。
驰赴滇南鞫狱
作者：熊一本
朝代：清
体裁：五言律诗

士有称冤者，来从万里余。月卿驰使节，云署走征车。地岂关山隔，人难楚越疏。折中无异术，虚已定爰书。
登小孤山次梁相国壁间原韵却寄
作者：熊一潇
朝代：清

突兀疑填石，荒唐纪断鳌。谁移华岭峭，偏障海门高。吴楚千帆月，江湖五夜涛。滔滔任来去，一叶稳渔舠。
下清浪滩
作者：熊为霖
朝代：清

扬帆爱风驶，下濑喜滩急。龙涎激秋雨，溅使青天湿。操纵劳长年，屏息苍鹰立。一石捩一篙，心手妙相入。借势得分寸，雷车翻欻歙。弄雪跳珠花，卧听鲛人泣。
华严洞
作者：熊为霖
朝代：清

古壑藏天地，云裁不坏根。有谁驱鬼斧，或恐到桃源。雪滴乳花瘦，苔寒鸟迹昏。穷幽托元赏，秉炬一追扪。
望湖亭放歌
作者：熊为霖
朝代：清

山前半倚杨柳湾，山后壁立苍厓寒。就中亭子开八面，望湖展作汪洋观。天风振荡不可象，雪涛乱吼银花团。左出彭蠡右襄汉，千里一泻无遮拦。朱溉扬澜出左臂，争奇扼要当雄关。将军血食踞绝顶，建瓴陡健飞巑岏。蜈蚣火焰日青紫，山水盩厔回波攒。蛟鼍战斗迷窟宅，悬空蜃气飞轮盘。险骇不敢立正视，天鹏斜掠无停翰。匡庐对面叠屏嶂，三十六扇如雕剜。迷离物色忽收卷，五老须眉愁谛看。香炉过雨紫烟湿，千年不与销龙鸾。水帘瀑布失神奥，约略意相存飞湍。有时风日两清廓，鱼鳞细浪铺青纨。螺墩岛屿天布置，翠黛薄点玻璃斑。渔歌唱晚一声笛，宛然人在沧浪闲。我欲沽酒酹亭上，秋风为我开心颜。剨然长啸振八溟，十指酒力鸣珊珊。丈夫应具此眼界，不劳杖履穷跻攀。且与狂题雪色壁，扁舟一叶长空还。
玺拙留别盛于野
作者：熊为霖
朝代：清

君将老剑谷，我亦归缑山。山谷有真性，白云为往还。殷勤饮我酒，为我弹《猗兰》。酒力生春风，天地回朱颜，玄音在正始，变征还无端。惓惓向中夜，月落疏林寒。且复酌我酒，莫言行路难。
访山谷先生双井故居有感
作者：熊为霖
朝代：清

一月分宁客，载访涪翁居。转径入幽邃，烟水开林于。湾势回明月，泱漭天旷如。石壁裂斧劈，石栈盘空虚。酌我双井泉，台上窥游鱼。遗址委榛莽，约略存阶除。丰碑不可读，字剥苔藓余。野老指陈迹，一一为嗟吁。先辈一抔土，枫叶吹蘧庐。文章不可死，故宅无完区。再拜想元祐，箬影清扶疏。白杨枯萧萧，天籁生长嘘。
赠杨云史
作者：熊九
朝代：清
体裁：古风

昔闻先生诗史名，北游之诗动公卿。传闻清狂近更甚，新诗脱稿一军惊。别有伤心岂无故，世人不识我同情。来朝万本诵万遍，日暮传满洪都城。我归洪都迟游迹，争说高文慕风节。严武军中礼数尊，少陵去后高梧碧。将军好贤有古风，一榻至今常悬壁。我从前月下浔阳，南登五老寻太白。白云湿到题诗处，君已扁舟渡江雪。桃花春水生暮云，临江诵诗长叹息。诗中意态动万古，六合苍茫照颜色。风流绝世今几人，愿绣平原图笠屐。
送宋牧仲下第归商丘
作者：熊伯龙
朝代：清
体裁：七言律诗

祇为秋风续楚歌，天将宋玉故蹉跎。承家不在科名早，落第真如噩梦过。怀有双珠泣白日，囊余一剑渡黄河。羞称献纳空挥泪，皤鬓萧萧木叶多。
重修晴川阁
作者：熊伯龙
朝代：清
体裁：七言律诗

雕栏玉柱入长空，槛外帆樯万里通。春水远来巴子国，雄风高压楚王宫。凤凰欲下箫谁引，鹦鹉无言赋独工。直拟凭虚驰八极，云霄何日羽毛丰。
挽郭嵩焘联
作者：熊兆松
朝代：清
体裁：联

订交十载余，尺鳞通咏，思思斟酌，难得与我同心，和韵不辞重复叠；昨夜三更侯，服鸟来园，过过连声，竟是报公归去，骑箕仍领旧仙班。
挽曾国藩联
作者：熊其光
朝代：清
体裁：联

先帝知人，早属东南大事；儒臣奋武，固应俎豆千秋。
一览亭
作者：熊化龙
朝代：清
体裁：五言律诗

乾坤归一览，倚槛武昌城。云树边关冷，风涛昼夜声。英雄空万古，歌苦信馀生。独酌斜阳里，销磨不世情。
惜阴轩闲话喜友人见过
作者：熊国标
朝代：清
体裁：七言律诗

煮水闲评竹舍东，百年身世古今同。气从阅历深边尽，诗在豪华敛处工。薜荔阴寒侵岸雨，芙蓉香泛过溪风。叩门喜有知音晤，十日坚留兴未穷。